text:
sam.
05
févr.
2011
Muri Bibiliya, ijambo urumuri ryagiye rigarukwaho kenshi kandi ryagiye rikoreshwa bashaka kugaragaza Imana n’ubugwaneza bwayo. Turibuka aho za zaburi zigira ziti:“Nyagasani uturasireho urumuri rw’uruhanga rwawe”, cyangwa ngo “Nyagasani ni urumuri rwanjye n’agakiza kanjye, ninde wantera ubwoba?”.
Urumuri rero rudushushanyiriza Imana kuko rudutangaza, tukaba tudashobora kurufata mu biganza byacu nk’uko Imana nayo iturenze kandi idutangaza ariko nk’urumuri ikaba itugeraho rwose na wese, ikadususurutsa. Urumuri ruratwahuranya nk’uko Imana iducigatira maze tukumva ko tudashobora kubaho tutayitekerejeho, tutibajije ubahangange n’ineza yayo. Uko umubiri wacu ukenera urumuri igihe imbeho yatugagaje, ni nako umuntu akenera Imana cyane iyo ageze mu kaga.
Niyo mpamvu umuhanuzi avuga ati niba uzi ko urumuri rugufatiye runini kandi rukagutabara igihe watangiye gutitira, nawe igihe ubishoboye ujye wibuka abari mu kaga maze ubasusurukishe ineza yawe: nusangira umugati wawe n’umushonji, ugacumbikira abakene batagira aho bikinga, wabona uwambaye ubusa ukamwambika, ntiwirengagize umuvandimwe wawe, urumuri rwawe ruzarasa nk’umuseke weya, n’igikomere cyawe kizasubirane bwangu. Ubutabera buzakugenda imbere, n’ikuzo ry’Uhoraho rigumane nawe.
Ni amagambo akomeye atwahuranya umutima cyane cyane muri ibi bihe ubukungu bumeze nabi, aho uhura nugusaba akantu kandi ababaye ugasanga ntubashije kugira icyo umumarira. Ni amagambo akomeye muri ibi bihe umuntu asigaye ari nyamwigendaho, aho byose bisigaye bireberwa mu ndorerwamo ya business! Umuhanuzi Izayi aratwibutsa guca akarengane, tugaharanira ubutabera kandi mubyo dukora byose agaciro ka muntu akaba ariko katugenda imbere. Aragira ati: “iwawe uhaciye akarengane n’amagambo mabi, ugaharira umushonji igaburo ryawe bwite kandi ugahembura uwazahaye, urumuri rwawe rwarasira mu mwijima, ijoro ry’urwijiji rigahinduka amanywa y’ihangu”. Wenda aya magambo kuyazirikanaho muri ibi bihe aduhanda k’umutima, ariko kuyazirikanaho si uguta igihe, ahubwo ni ukuyobora umutima wacu ku gikwiye kandi gikwiye kutuyobora.
Mu Ivanjili naho, Yezu aragaruka na We k’urumuri agira ati: ”muri urumuri rw’isi. Ikigo cyubatse mu mpinga y’umusozi nticyihishira. Kandi nta we ucana itara ngo aryubikeho icyibo, ahubwo arishyira ku gitereko cyaryo aho rimurikira abari mu nzu bose”. Aya masomo yombi urumuri avuga kandi yibandaho ni urumuri rwa muntu, ni urumuri rugomba kuranga buri wese. Uwemeye kuuzura urumuri rw’Imana, uwemeye kwakira muri we urwo rumuri ruboneshereza mu mwijima w’indiba y’umutima we, na we abera abandi urumuri, akabacanira kandi akabasusurutsa. Abera abandi umunyu kandi akabaryohera kuko arangwa n’imico myiza kandi agaharanira kutagira uwo abangamira mu mibereho ye. Uyoborwa n’urumuri akesha Imana kuko ayemerera ikamuyobora, aharanira kwishisha bugufi, akamenya ko byose ari impano dukesha Rurema. Nibyo Pawulo abwira abanyakorinti ati: ”Igihe nari kumwe namwe nari mfite intege nke, ntinya kandi ndagadwa, kandi amagambo nakoresheje mbamamazamo Inkuru Nziza nta ho yari ahuriye n’iby’ubwenge buhanitse, ahubwo yabemeje ku bw’ububasha bwa Roho w’Imana. Bityo ukwemera kwanyu kukaba kudashingiye ku bwenge bw’abantu, ahubwo ku bubasha bw’Imana”.
Yezu na We ati: “Urumuri rwanyu niruboneshereze abantu kugira ngo barebe ibyiza mukora, bakurizeho gusingiza So uri mu ijuru”. Urumuri rero rwa muntu ni ibikorwa bye, ni ibikorwa by’urukundo n’ubutabera akorera abaza bamugana bose, ni ibikorwa by’ubugwaneza bigaragariza abandi ko umutima wacu utuwemo n’urumuri rwa Rurema. Urumuri rero twahaweho impano na Rurema ntitukarupfukirane, ahubwo nirudutere kwera imbuto.
Twibuke umufilozofe Nietzsche uko yacyahaga abakristu agira ati: “Iyaba inkuru nziza ya Bibiliya yanyu yari yanditse no kugahanga kanyu, ntibyajyaga kubagora kugaragaza ububasha bwa Bibiliya: Ibikorwa byanyu byari bikwiye kurenga Bibiliya kuko mwebwe ubwanyu mwari mukwiye kuba Bibiliya nzima”.


c: text/html

text:
Ibintu 4 byaranze igitaramo cya Besalel Choir !
Igitaramo cya Besalel Choir ikorera umurimo w’Imana mu itorero rya ADEPR Gatenga, umudugudu wa Murambi cyo kuri iki cyumweru 2/03/2014 cyagaragayemo ibyiza byinshi. Bimwe muri byo reka tubagezeho 4 bikurikira:
1. MCs
Neema M. Jeanne & Innocent [Photo/ibyishimo.com]
Concert yayobowe n’aba MC 2 ari bo Innocent Kubwimana unaririmba muri Besalel, na Neema Marie Jeanne ukora ibiganiro bya gospel kuri Radio Authentique 92.8 FM. Iyi concert itangira, wabonaga bibereye amaso uburyo bahererekanya amagambo ariko by’umwihariko bombi bari mu mwuka umwe wo gufasha abantu gukora ku mutima w’Imana.
2. Sonorisation
Claude, umwe mu bacuranzi ba solo ba Bezalel
Besalel ni imwe mu makorali afite sonorisation nziza,ikagira n’abacuranzi b’abahanga. Muri komite ya korali Besalel harimo ushinzwe ibyuma n’ingendo. Ibi bigaragaza agaciro korali iha sonorisation. Ku munsi w’ejo rero, ibyuma byari biteguye neza cyane ku buryo abantu babasha kumvikana kandi bakanogerwa na muzika iyunguruye.
3. Ubwitabire
Abantu buzuye urusengero, abandi bahagarara hanze uko amasaha yagendaga yicuma
Kuri iki cyumweru, abantu bakubise baruruza mu rusengero rwa ADEPR Gatenga, rumwe mu nsengero zakira abantu benshi. Ibi byatewe n’impamvu zitandukanye, ariko zimwe muri zo ni uko Besalel yagize uruhare mu kwamamaza igitaramo cyabo ku buryo buhagije, ikindi ni abafashije Besalel gutaramira abakunzi bayo barimo Isaie Uzayisenga na korali Sloam ya Gasave/Kumukenke.
4. Itangazamakuru
Bamwe mu banyamakuru bitabiriye igitaramo: Ange Daniel, Onsephore... [Photo/ibyishimo.com]
Nk’uko bitangazwa na Kubwimana Innocent uririmba muri iyi korali, Besalel yakoranye n’itangazamakuru mu rwego rwo gutangaza iki gitaramo cyabo. Mu maradiyo bakloranye harimo: Inkoramutima, Umucyo, Authentique, Isango Star, Radio 10, Radio Sana, … Mu mbuga za internet harimo agakiza.org, ibyishimo.com, urugero.net, isange.com, … Icyongeye kuri ibyo ni uko abenshi bahagarariye ibi bitangazamakuru bari babihagariye muri iki gitaramo.
Mu kiganiro twagiranye n’umuyobozi wa Bezalel Choir Bwana Nizeyimana Jean Paul, yadutangarije ko Bezalel yavutse mu w’1996. Iyi korali yahoze yitwa Abatoranijwe, mu w’2005 yagize igitekerezo cyo guhindura bakitwa Bezalel kuko ngo abantu babitiranyaga n’andi makorali yitwa Abatoranijwe. Ku wa 1/01/2014 rero ni bwo biswe Bezalel.
Tubabajije niba intego yabo bayigezeho nk’uko babyifuzaga, Bezalel yadutangarije ko hamwe n’intego bari bafite yo gutaramira abakunzi babo babamenyesha ko bahinduye izina babigezeho 100% ngo kuko abantu benshi cyane bitabiriye iki gitaramo kuruta uko babitekerezaga.

robotstxt: allowed

filter: keep


text:
Urwenya: ”Ndagukunda kurusha ibintu byose bibaho!”
”Ndagukunda kurusha ibintu byose bibaho!”
Umukobwa: Ndagukunda kurusha ibintu byose bibaho!
Umuhungu: hum? Urugero!
Umukobwa: Nta rugero wowe gusa menya ko ngukunda kurusha ibyo uzi byose bibaho.
Umuhungu: mbabarira umpe urugero ndakwinginze!
Umukobwa: ok! Urugero rufatika ni uko ngukunda kurusha Sac à main(wallet) yanjye.
Umuhungu: hum? Kubera iki? Kuki ariyo uvuze se?
Umukobwa: Ndayikunda kuko nyibikamo amafaranga kandi wowe uba umbikiye menshi kuyirusha!
Shyiraho Igitekerezo!
Subscribe to: Post Comments (Atom)


text:
Ipantalo n’ishati byo mu bitenge iyo bidozwe neza bivamo imyenda yo kurimbana myiza ku buro wayambara ku munsi wo kuwa mbere ukaba utangiye akazi umeze neza.
Iyo ushaka kudodesha imyamaro yo mu gitenge biba byiza cyane iyo uhisemo igitenge gifite amabara mato ku buryo ubona ko bitabaye amabara y’akavuyo.
Hari abakunda igitenge cy’amabara akeye abandi bagakunda ayijimye ariko byose biba akarusho iyo ayo mabara avanze mu gitenge agiye ari mato mato.
Ensemble zo mu bitenge
Ipantalo n’ishati byo mu bitenge iyo bidozwe neza bivamo imyenda yo kurimbana myiza ku buro wayambara ku munsi wo kuwa mbere ukaba utangiye akazi umeze neza.
Labels: kwambara


text:
Ahahoze urugo rw’uyu wari umugore w’Umwami Musinga, harasenywe ndetse ubu nta kimenyetso cy’inyubako gihari, uretse ikibuga uhasanga n’urukuta rudafite ikindi kiruranga.
Umuyobozi wungirije w’akarere ka Muhanga ushinzwe imibereho myiza y’abaturage, Mukagatana Fortunee, usanzwe unavuka mu murenge wa Shyogwe, avuga ko Kankazi wari utuye muri uyu murenge mu kagali ka Mubuga, yagaragaje ubutwari bukwiye kuranga umugore w’Umunyarwandakazi.
Mbere Musinga yari yaramutuje ahitwa mu Kigabiro naho mu karere ka Muhanga, umuhungu wabo Mutara Rudahigwa waje kubatizwa Charles Leon Pierre, amaze kwima ingoma mu 1931, aza kumwimurira muri aka kagali ka Mubuga, aho yabanaga n’umuvandimwe we Kabanyama Immaculata.
Mukagatana yagize ati “Nk’umugabekazi, aha yari akeneye iby’ingenzi kugira ngo ahature. Yari ahafite inzu za kijyambere zubatse n’amatafari ahiye zisakaje amategura, ariko nta mashanyarazi yabagamo. Ariko hari hari amazi bari baravanye hano hepfo mu gishanga bakayayungurura. Kubera ko yari umugabekazi mwiza wayoboraga neza, ayo mazi ntabwo yayihariye.”
Ahavugwa ko ariho Kankazi yari atuye, ubu hari ikibuga n’urukuta ruhagaze, ababizi bakavuga ko rwari inyuma y’urugo, rukoze neza ruriho amazi abashaka bose bazaga kuvoma ntawe usabye.
Akomeza agira ati “Muri uko gutura hano yari umukirisitu cyane ko n’umuhungu we Rudahigwa yari yarabatijwe, akagira n’imodoka imujyana gusenga i Kabgayi mu gitondo, ni hano hafi.”
Kankazi kandi ngo yagiraga ibirori bimutaramira, amatorero yo hafi aho akabigiramo uruhare ndetse abenshi bakagororerwa, bagatunga inka batyo.
Azwiho kandi kuba yarajyaga kuzanira abana amata i Gitarama ndetse n’iwe akayakiriza abana, agafata igihe kinini asura abaturanyi be ndetse agatoza abandi bagore gutegura, n’ubwo iwe habaga hateguye impu mu gihe abandi bakoreshaga ‘inyegamo’.
Ubutwari bwe bugiye gusigasirwa
Mukagatana yavuze ko nk’akarere aho yari atuye bahafitiye inyigo izarangirana na 2017 yo kuhubaka inzu ndangamurage igaragaza iterambere ry’umugore w’Umunyarwandakazi, nubwo isambu yari atuyeho abaturage bagiye bayihaho.
Ati “Hano hari umushinga wo kuhakora, Kankazi yabaye umugore w’intangarugero, twese turabizi ko abagabekazi igihe abana babo babaga ari batoya, babayoboreraga. Kankazi icyo yaragikoze kandi yayoboye neza. Ubwo yabaye umugore umwe mu bayobozi b’u Rwanda bayoboye neza.”
Yavuze ko uretse n’uburyo Kankazi yabanaga n’abaturayi be, yabaye umugore wayoboye neza mu gihe ubwami bwari mu nzira bubisa repubulika, ku buryo amateka ye adakwiriye kwibagirana.
Ati “Amafoto tuzabona y’abagore babaye mu buyobozi mu gihe kuva mu gihe cya cyami kugeza hano tuzayafata tuyashyiremo, ibikorwa bagiye bakora tuzabifata tubyanduke tubishyiremo, hanyuma nitunarangiza kandi twerekane ibikorwa abagore bagiye bagiramo uruhare muri iki gihugu.”
“Iyo ni inzu umuntu yakwinjira muri Muhanga, yakwinjira kwa Kankazi akavuga ngo ndashaka kumenya imibereho y’umugore wo mu Rwanda wa kera, akaza akabisanga hano. Icya kabiri, umugore wo mu Rwanda agomba gukomeza gutera imbere. Aya mazu hazaba harimo iyo nzu ndangamurage, ku ruhande hazaba harimo ikigo cy’amahugurwa, izajya ifasha abagore n’abari kurushaho kwihugura mu myuga ya kigore iteza imbere.”
“Muri ya mateka y’igihugu ni ukugira ngo ataducika. niba abagore baradodaga, badode. Niba barabohaga, babohe, ariko babohe ibizamutse hejuru. Niba ari ugukora imitako nibatake, kubera ko umugore w’Umunyarwanda yaratakaga inzu ye ikaba nziza.”
Aha hantu ni hamwe mu habitse amateka y’igihugu, Ikigo cy’Igihugu cy’Iterambere, RDB gikomeje gukangurira Abanyarwanda gusura bakamenya amateka habitse, mu gikorwa yise ‘Tembera u Rwanda’, kugira ngo banyarwanda ubwabo bazabiratire Abanyamahanga.
Muri izo gahunda, ikigo Wilson Tours, cyateguye ko buri mpera z’icyumweru kizajya gifasha Abanyarwanda batandukanye gusura ibice nyaburanga binyuranye bakamenya amateka yabo, aho kugira ngo ubukerarugendo bukomeze kwiharirwa n’Abanyamahanga.
Icy kigo kivuga ko gusura ibice nyaburanga by’igihugu bitagikwiye gufatwa nk’ibihenze, kuko nko mu 35 000 Frw Abanyarwanda bishyura bahabwa imodoka ibatwara, kwinjira aho gusura, kubafasha muri urwo rugendo n’amafunguro ya mu gitondo.


text:
Iri shuri ryatashywe ku mugaragaro kuwa 9 Mutarama 2017, ryubatswe ku nkunga y’Umuryango w’abagiraneza ‘Le Chemin de la Lumière/ Inzira y’Urumuri’ watangijwe n’Abanyarwanda babiri ndetse n’inshuti yabo ikomoka muri Canada.
Igitekerezo cyo kubaka iri shuri gifite imizi mu ruzinduko abagize uyu muryango barimo Marie Ntaganda, Adelphine Mukamanzi na Noreen Barbe bagiriye mu Rwanda mu Ukuboza 2011.
Ubwo basuraga umudugudu wa Kavumu bakaganiriza ababyeyi bahatuye, basanze bafite ikibazo cyo kutagira ishuri hafi, bagaragaza ko nibura abana babo bamara amasaha abiri mu nzira bajya kwiga, bavuga ko bibagiraho ingaruka mu myigire yabo.
Nyuma y’uru rugendo rwabo bahise begera umuryango wa AMIE (Aide internationale à l’enfance), umaze imyaka 40 ufasha abana bo mu bihugu bikiri mu nzira y’amajyambere, ukaba warageze no mu Rwanda mu myaka icumi ishize ubafasha kubona ibyangombwa byo gukorera mu gihugu mu buryo bwemewe n’amategeko.
Nyuma bahise batangira igikorwa cyo gukusanya amafaranga yo kubaka ishuri ry’incuke mu mudugudu wa Kavumu. Iri shuri ryubatse mu kibanza cyatanzwe na Diocese ya Kabgayi, yaniyemeje kuzahugura abarimu bazatangirana naryo.
Muri uyu mushinga bakusanyije ibihumbi 115 by’amadorali ya Amerika, asaga miliyoni 94 mu mafaranga y’u Rwanda yakoreshejwe hubakwa ibyumba bitatu by’amashuri y’incuke.
Intego nyamukuru ni ugufasha abana baturuka muri aka gace kubona uburezi bufite ireme, ndetse no kubaha amahirwe yo gutegura ahazaza habo nabo bakabasha kuzana impinduka mu miryango na sosiyete baturukamo.
Perezida wa Le Chemin de la Lumière, Marie Ntaganda yavuze ko bafite umushinga wo kubaka ishuri ribanza, abarangiza ay’incuke bashobora gukomerezamo amasomo yabo.
Atangaza ko ibi bizagerwaho ku bufatanye n’Akarere ka Ruhango ndetse n’abafatanyabikorwa batandukanye.
Akarere ka Ruhango kemeye ko kazajya gahemba abarimu no kubagenera agahimbazamusyi ndetse kakanafasha abaturuka mu miryango itishoboye kwiga bitabagoye.
Yakomeje asaba ababyeyi n’abana gufata neza iri shuri bakarigirira isuku kugira ngo bakomeze kurisigasira rizagirire akamaro n’abo mu bihe bizaza.
Ubuyobozi bw’Akarere ka Ruhango butangaza ko kuba hatangijwe iri shuri bizafasha no mu bindi bikorwaremezo bitandukanye birimo kwegerezwa amashanyarazi, amazi ndetse n’umuhanda mwiza.
Biteganyijwe ko iri shuri rizatangira gukorerwamo ubwo umwaka w’amashuri wa 2017/2018 uzaba utangiye kuya 23 Mutarama 2017.


text:
Humura ntibamboneye ikariso nabanje kuyikuramo!
Umukobwa: Mama uzi uyu munsi ibyambayeho? Abahungu twigana bambwiye ngo nurire igiti bangurire biscuit maze kucyurira baranseka ra!
Mama: Yooo! Ntuzongere mwana wa! Bagushukaga ubwo bashakaga kukurebera ikariso!
Bucyeye bwaho:
Umukobwa: Mama uzi ko uyu munsi noneho ba bahungu twigana bambwiye ngo nurire igiti bangurire chocolat maze nakurira noneho bagaseka kurusha ejo?
Mama: Mbega igishwi! Sinakubwiye ko ubwo baba bashaka kukurebera ikariso?
Umukobwa: Humura Mama! Ntago ibyo wambwiye ejo nabyibagiwe rwose. Nanjye bambwiye kurira mbahenda ubwenge ndabanza ikariso nyikuramo ngo batayireba!


text:
Ingeso tutareka zigira ingaruka kuri benshi - Pastor Désiré
Yosuwa 11:22 Nta muntu n’umwe wo mu banaki wasigaye mu gihugu cy’ Abisirayeri keretse i Gaza, i Gati, na Ashidodi niho hasigaye bamwe.
Ubundi gukizwa ni ukumaramaza, ugakizwa ugamije kutagira icyo usiga kuko ingeso yose ya kamere yaba iyo wita nto utayihanye yazakugiraho ingaruka mbi utayiretse.
Kandi ingeso zirabyarana, irari riratwita rikabyara icyaha, icyaha kikazabyara urupfu. Twige gukizwa ari ntacyo dusize kuko dukwiye kuba abakristo mu bintu byose kuzageza gupfa.
Mu gitabo cya 1 cya Samweli ibice 15 havuga inkuru y’ukuntu Imana yatumye Sawuli kurimbura abamareki agezeyo ntiyabikora nkuko Imana yamutumye ahubwo yirobanurira inyamibwa: intama, inka,abasore beza, abakobwa, ibyigiciro ndetse n’ umwami waho aramuzana.
Imana ibwira Samweli ko Sauli atumviye; abibajije Sawuli aramubwira ngo ibyo byose nibyo abantu bazanye ngo batambire Uwiteka ibitambo.
Aramubaza ati Uwiteka akunda ibitambo kuruta umwumviye? Abantu benshi baba bafite ibisobanuro by’ ingeso zabo bati “jye niko meze”, ariko wareba ugasanga ameze uguhabanye na Biblia afite ingeso za kamere zitarapfa.
“Iyo ukiranirwa uba uri kubiba imbuto uzasarura kera igushaririye; niba Imana itararetse Sauli wowe wanze kurimbura kamere bizagenda bite? Niba Yesu atararetse abacururiza mu rusengero ubwo ku munsi w’ amateka azihanganira ingeso zasigaye mu mitima yacu tutarihana? Hari imbabazi ni ubuntu uramutse wihannye!
Icyatumye Imana irimbura sodomu na Gomora ngo n’ubusambanyi na cyane ko byanakorwaga n’abantu bahuje ibitsina , ibi nibyo biri kwototera iminsi ya none,
Bibiliya yera ikomeza igaragaragaza ko i Gaza havutse Delila kandi yagushije Samusoni: niba i gaza ho muri wowe utaraharimbuye irari rihaba hazavukamo ubusambanyi bukomeye gerageza ukomeze uyegere kuko yiteguye ku kubabarira.
i Gati havutse Goliyati: muzi uko yazengereje Abisirayeri ariko iyo Yosuwa aza kurimbura ab’i Gati, izo ngaruka zose ntizari kubaho bivuze ngo ingeso zawe mbi zizagira ingaruka ku bana bawe no ku buzukuru n’utazirimbura. Abashidodi nabo muzi uko bahemukiye Abisirayeli, dukizwe dufite intego yo kurimbura kamere kuko uri mu butware bwa kamere atabasha kunezeza Imana Abaroma 8:8.
Ushobora kwibaza uti ko nabigerageje bikanga?Wenda ntiwazirimburira rimwe kuko duhora dukizwa ariko wige kurwana n’ ingeso kugeza itsinzwe ntibe ikigutegeka. Paulo yatangiye bimugoye ariko yaje kugera ubwo avuga ati si jye ukiriho ahubwo ni Kristo uriho muri jye kuko napfanye nawe nkazukana nawe.
Abantu benshi bari mu ngaruka z’ingeso banze kurimbura, Abrahamu yasambanye rimwe n’ incoreke, none kubw’iyo mpamvu Abisirayeri bahora barwana n’ Abarabu hashize imyaka myinshi.
Ngo ushobora gukora icyaha ukaba uzaniye ingaruka famille yose ikazabaho nabi kandi ari wowe wayizaniye ibibazo bitewe n’ ingeso zawe wanze kurimbura. Abisirayeli n’ abarabu bapfa ko bamwe ari ab’isezerano abandi ari ab’inshoreke, ngo ibyo bikwiye kutubera akabarore bityo tukareka ibyo twita ko byatunaniye
Akenshi hari igihe twitiranya ibigeragezo n’ ingaruka z’ imiterere yacu abantu baguhagurukira kubera za ngeso zawe utararimbura, ukavuga ko bakwanga, ko bakuvuga kandi ari wowe nyirabayazana.
wakwibaza uti mbese: Ibigeragezo ndimo biva kuri Satani, n’ Imana yemeye ko bimbaho cyagwa biva kumiterere yanjye mibi?
Yesu aragukunda kandi aragutegereje kugira ngo aguhindure ube icyaremwe gishya kandi humura bibe intego ya buri munsi uzagera kuri byinshi. Tuva mu bwiza tukajya mu bundi.
Pastor Desire@agakiza.org


text:
Rwanda | Ruramira: Abaturage bagiye kwiyuzuriza inzu y umurenge Sacco
Abaturage bo mu murenge wa Ruramira mu karere ka Kayonza bagiye kwiyuzuriza inzu izakoreramo umurenge Sacco wa Ruramira. Iyo nzu ubu igeze igihe cyo kuyikinga no kuyikorera amasuku bagahita batangira kuyikoreramo.
Umurenge wa Ruramira kimwe n’indi mirenge igize akarere ka Kayonza, iri ku isonga mu kugira abaturage bafite icyerekezo kigana mu iterambere nk’uko umukozi ushinzwe ubutegetsi n’imari mu kigo cy’igihugu gishinzwe guteza imbere amakoperative (RCA), Emmanuel Habineza, aherutse kubivuga ubwo icyo kigo cyahaga za Sacco zo mu karere ka Kayonza mudasobwa zo kubafasha kwihutisha akazi.
Uwo mukozi yavuze ko mu karere ka Kayonza ariho hari imirenge myinshi yabashije kwiyubakira inzu za Sacco zizakoreramo ugereranyije n’utundi turere, icyo gihe akaba yarashimye cyane Sacco zo mu karere ka Kayonza, anazisaba gukomeza kuba indashyikirwa.
Bamwe mu baturage bo mu murenge wa Ruramira twaganiriye bavuga ko bishimira igikorwa bakoze cyo kwiyubakira inzu Sacco yabo izakoreramo, bagashishikariza buri wese kuzayifata neza kuko igiye kuzura ku bw’uruhare runini babigizemo.
Akarere ka Kayonza gafite umuhigo w’uko buri murenge ugomba kuba ufite inzu ijyanye n’igihe Sacco ikoreramo.
Imirenge imwe n’imwe yamaze kuzuza ayo mazu, indi mirenge itarayuzuza nayo ngo igeze kure imirimo y’ubwubatsi ku buryo mbere y’uko uyu mwaka urangira mu mirenge yose hazaba haruzuye inzu koperative Umurenge Sacco igomba gukoreramo nk’uko bivugwa n’umukozi w’akarere ka Kayonza ushinzwe amakoperative.


text:
Kuri ubu, kurangiza ku bagore mu gihe cy’imibonano mpuzabitsina bisigaye ari ibintu bikunzwe cyane. Nubwo biri uku, siko byahoze mu myaka yashize kandi ntibyakunze kujya bibatera ipfunwe dore ko binashoboka ko benshi muri bo batari bazi ko bibaho.
Bamwe mu baganga n’abahanga mu bijyanye n’ihuzabitsina bemeza ko kuba hari abagore batakunze kugira amahirwe yo kurangiza mu gihe cy’imibonano mpuzabitsina nta kibazo byabateye haba ku mubiri no mu mibereho yabo muri rusange dore ko mu mpera z’imyaka ya za 70, hari abari bakemeza ko bitanabaho ko ahubwo ari ikintu cyaremwe kikanamamazwa n’itangazamakuru.
Muri iki gihe ibi byose byarahindutse, abaganga n’abahanga bakomeza bavuga ko ari byiza kurangiza kuko bigira byinshi bihindura mu mubiri bikaba byiza kurushaho iyo bibaye kenshi mu gihe cyose yumva abishaka. Bimwe mu byiza byo kurangiza harimo kuba bitera amaraso kuba agenda neza mu mitsi, akaba yasinzira neza, bishobora no gufasha mu kwimara umubabaro n’agahinda.
Ese kurangiza k’umugore ni iki ?
Abantu benshi ntibasobanukiwe no kurangiza k’umugore. Muri iki gihe, ibiba mu mubiri w’umugabo iyo asohora ni bimwe n’ibiba mu mubiri w’umugore iyo arangiza. Mu yandi magambo, ku mugore ugiye kurangiza arimo akora imibonano mpuzabitsina habaho kwiyongera cyane k’uburyohe yumva mu mubiri bikagera aho bimurenga, akaba yatangira no gutitira, aha bikaba biterwa no kuba bimwe mu bice by’imyanya ndangagitsina ye igenda ikangwa n’igitsina cy’umugabo inshuro nyinshi mu madakika make, ibi bikaba bitandukanye n’ibiba ku bagabo iyo basohora. Birashoboka kurangiza inshuro nyinshi ku mugore…
Irindi tandukaniro rinini riri hagati yo kurangiza kw’abagore n’abagabo ni uko nyuma yo kurangiza bwa mbere, abagore benshi bashobora kurangiza bwa kabiri ndetse n’izindi nshuro nyinshi biboroheye akenshi bikaba byaba mu gihe cy’umunota cyangwa ibiri, bikaba byanakomeza bitewe n’uwo barimo bakorana imibonano. No mu bagore harimo itandukaniro kuko abakiri bato bashobora kurangiza kenshi cyane ugereranyije n’abagore bamaze gukura igihe cyose babishaka kandi babifashijwemo n’abakunzi babo babimenyereye dore ko ari n’ibintu umuntu ashobora kwiyigisha gahoro gahoro.
Ni byiza gutuma umugore aryoherwa birenze.
Ku bagabo ikintu cy’ingenzi bakagombye kwitaho cyane ni uko umugore agera aho yumva uburyohe burenze atari uko bahatirije nkuko bikunze kugenda ku bagabo muri rusange. Biroroha cyane ku bagabo kugira ngo arangize iyo akora imibonano mpuzabitsina kabone niyo yaba adakunda uwo barimo bayikorana.
Mu miterere y’abagore siko bameze kuko kugira ngo bibeho bisaba ko umugore yumva ari mu gihe cyiza, agiye kubikorana n’uwo yiyumvamo, kuba yumva ashakwa kandi akunzwe no kuba azi ko uwo bagiye kuryamana afite ubumenyi buhagije bwo kugira ngo aryoherwe. Mugabo aho uri hose, niba mu buriri udashobora guha umukunzi wawe ibyiza nk’ibi maze kuvuga haruguru, ntuzoroherwa no gutuma aryoherwa akaba yanarangiza, ibi kandi bikunze kubyara ibibazo byinshi ntiriwe mvuga. Uku kumufasha kuryoherwa birenze, akaba aribyo bikuraza inshinga nibyo bizatuma abasha kurangiza mu gihe cyose utegereje wihanganye.
Niba uri umugabo, ni byiza guhora wibuka ko gushyira igitsina cyawe mu cy’umugore bitamutera kuba yakumva ubwo buryohe burenze. Ibishobora gukorwa muri iki gihe kugira ngo bigerweho ni byinshi, fata akanya ubitekerezeho urabibona.


text:
Ese ni ngombwa kubwira umukunzi wawe amateka yawe yose?
Bamwe mu bantu bakundana batekereza ko ari itegeko kubwirana buri kintu cyose ku mateka yabo n’abo bahoze bakundana kera cyangwa arebana n’ ubuzima bwabo bwite. Nubwo bimeze bityo ariko iyo babwiranye amateka yabo yose hari igihe bigira ingaruka zitandukanye kandi zitari nziza bikaba byabazanira kutumvikana, kubana nabi ndetse bikaba byanabatandukanya.
Birashoboka ko utagize amahirwe yo gukomeza gukundana n’umukunzi wawe wa mbere cyangwa uwa kabiri, uwo mukundana uyu munsi akaba ari uwa gatatu cyangwa se uwa kane none akaba ahora yifuza kumenya amateka yawe ,cyane cyane arebana n’ abo mwakundanye bose mbere ye.
None biramutse bikubayeho wowe wumva uwo mukunzi wawe wamubwira iki ukareka iki? Mu bushakashatsi nakoze nasanze hari ibintu bitandukanye umuntu aba akwiriye kwirinda kuvuga abibwira umukunzi we kuko bishobora gusenya urukundo aho kurukomeza nk’ uko uba ubyibwira .Bamwe mu bakundana babwirana buri kimwe cyose ku mateka yabo n’abo bahoze bakundana. Ibi ariko hari aho bigira ingaruka zitandukanye bikaba byanabatandukanya.
Muri ubwo bushakashatsi nakoze, nagiye mbona ingero zigaragaza ibintu ushobora kubwira umukunzi wawe bikaba byabatandukanya. Bimwe muri ibyo twavuga ibi bikurikira:
Icya mbere utagomba kubwira umukunzi wawe ni inshuro wakoranye imibonano mpuzabitsina nabo mwakundanye bose mbere niba byarabayeho. Iki ni ikibazo gikomeye cyane mu rukundo, kuko iyo umukunzi wawe akubajie iki kibazo ukamubwiza ukuri ahita atangira kugutakariza icyizere, urukundo rukagabanuka, agatangira kujya agukeka ko waba ukibikora, niyo yakwemera ko mubana ntazigera akwizera . Ikindi kandi iyo amenye uwo mwabikoranye ntabwo azigera amukunda azajya amubona nk’ umuntu wamuhemukiye.
Icya kabiri utagomba kumubwira ni urutonde rw’abo mwakundanye mbere ye. Ibi nabyo si byiza kumubwira buri gihe abo mwakundanye cyangwa se guhora uvuga ku bihe byiza mwagiranye kuko bishobora gutera uwo mukundana kukuzinukwa cyangwa bikazana ubwumvikane bucye hagati y’abakundana.
Bamwe mu bantu twaganiriye kuri iki kibazo hari icyo babivuzeho .Umukobwa umwe urangije kaminuza twaganiriye yavuze ati”umukunzi wanjye mubwira ibyo mbona byakubaka urukundo rwacu gusa ibindi nkabyihorera”.Yakomeje agira ati “amateka y ’umuntu ni maremare kandi haba harimo ibintu byinshi ibyiza n’ibibi .Ibyo mbona byakubaka urukundo rwanjye n’uwo turiki kumwe rugakomera nibyo mubwira. Muri make mubwira ibyo mbona ko ari ngombwa.”
Undi musore wiga “college of Education” twaganiriye yarambwiye ati” uwo twemeranyije kubana akaramata ntacyo namuhisha”. Yagize ati “Inshuti isanzwe mudateganya kubana njye numva ntayibwira amateka yanjye yose, kuko ubwo ni ubuzima bwanjye bwite, kandi ejo cyangwa ejobundi dushobora gutandukana, akaba yashyira hanze ibyanjye byose. Muri make umuntu aba agomba kugira ubushishozi mu byo abwira uwo bakundana bitewe na gahunda bafitanye”.
Ikindi udakwiye kubwira umuntu mukundana ni ubuzima bwihariye bwose bw’ umuryango wawe, imiterere yawo, ibibi biwubamo ndetse n’ inenge yawo. Urugero niba mama wawe yarigeze kuba umurozi cyangwa umupfumu nyuma akabireka, niba mu muryango wawe habamo inzangano, niba habamo ubusinzi bukabije, niba abo mu muryango wawe badakundana, n’ ibindi. Ibyo ubona ari ngombwa ugenda ubimubwira gahoro gahoro mubana ibindi ubona atabona ukamwihorera ntubimubwire, cyane cyane ko nta nicyo byamumarira uretse kumusenya mu bitekerezo gusa.
Impuguke mu bijyanye n’ urukundo zitanga inama z’uko abakundana bakwiye kuganira kubintu byubaka gusa ,ariko bakirinda kuvuga ibyo babona ko byakomeretsa cyangwa byakwakirwa nabi n’ubibwiwe, cyane ko hari n’ibyo wavuga bikagutera kongera gukumbura uwo mwahoze mukundana kera bityo ukaba wanatekereza kongera gukundana nawe.
SRC:IZUBA RIRASHE


text:
ven.
25
nov.
2011
Anuarita yavukiye muri Zaïre ari yo Repubulika iharanira demokarasi ya Kongo y’ubu, mu ntara ya Wamba. Amaze kuvuka hakurikiyeho imihango yo kwita umwana izina. Nuko hashize igihe gito anahabwa Batisimu maze yitwa Alphonsina. Anuarita yakuranye uburere bwiza, agakunda bagenzi be, yimenyereza gusenga kandi igihe cyose akisunga Bikira Mariya. Aho agereye mu ishuri yakundaga gufasha ababikira imirimo yo gutegura mu Kiliziya. Umunsi umwe yigeze gufasha umubikira, barakora cyane, nuko ashatse kumuha ibihembo Anuarita arabyanga maze aramubwira ati : “Kuba nafashije nibyo byishimo byanjye”.
Anuarita amaze kuba inkumi yasabye kwinjira mu muryango w’ababikira b’umuryango mutagatifu i Wamba. Izina rye mu muryango w’ababikira yitwa Mama Mariya Klementina. Iyo ikaba ari yo mpamvu nyuma yakomeje kwitwa Mama Alphonsina Klementina Anuarita Nengapeta. Aho amariye kwinjira mu babikira nyina yaje kumusura, nuko agiye gutaha aramwihererana aramubwira ati : “Mwana wanjye kuki wampemukiye ? Ntabwo ubona ko uvuye mu babikira wafata akazi maze ukamfasha kurera barumuna bawe !”. Iryo jambo Anuarita aryakirana umutima wiyoroheje cyane ariko asubiza nyina agira ati : “Nawe, utegetswe gukunda Imana kuruta byose ; kuko ari Yo yonyine igenera umuntu uko ishaka. Ntabwo byaba ari byiza untesheje inzira Imana impamagaramo”. Nuko ahubwo ategeka nyina kuvuga ishapule y’icyiru kubera ko yatekereje atyo. Anuarita amaze gusezerana yaranditse ati : “Ndangije gukora amasezerano akomeye cyane niyegurira Kristu. Nta kindi kindi nimirije imbere Atari ukumunezeza”. Mu mirimo yari ashinzwe hari ukwigisha gatigisimu mu mashuri, kwamamaza ubutumwa mu rubyiruko, mu bagore, mu bakene no mu basaza. Ibyo yabikoranaga umwete kandi atizigama ; agahorana imico myiza mu bo yigishaga no muri bagenzi be.
Urukundo Anuarita yakunze Nyagasani yarugaragaje yemera guhara amagara ye kubera Kristu. Igihe abagome bayogoje igihugu cye barimbura abantu mu mwaka w’1964, “Abasimba” bari bayobowe na Koloneli Ngalo na Koloneli Olombe, basakije ikigo cy’ababikira batera hejuru. Koloneli Olombe ashaka ko Anuarita amubera umugore. Anuarita na we arengera ubusugi bwe kandi kandi yanga no guca ku masezerano yagiriye Kristu. Nuko Koloneli Olombe abonye Anuarita amubereye ibamba arabisha cyane atanga itegeko bamutikura inkota mu mutima. Nguko uko Kiliziya ya Kongo yatanze urugero nyakuri rw’ubutagatifu bw’isugi y’imyaka makumyabiri n’itanu; ibona ityo Umumaritiri wayo wa mbere.


text:
Kuri iki cyumweru tariki 27 Werurwe 2016, ubwo hirya no hino ku isi abakristo bizihizaga umunsi mukuru wa Pasika, ku mugoroba nibwo muri Pakistani abiyahuzi bagabye igitero ku bakristo bari bateranye bizihiza uyu munsi, 65 bahasiga ubuzima abandi 340 barakomereka.
Iki gitero bikekwa ko cyaba cyaragabwe n’agatsiko k’abataribani cyabereye hafi ya Pariki yitwa Gulshan-e-Iqbal, mu mujyi wa Lahore, aho abakristo benshi bari bahuriye ngo bizihize Pasika.
Amakuru dukesha urubuga rwa gikristo Infochretienne.com avuga ko ubuyobozi bwa Pakistani bwatangaje ko iki gitero cyaguyemo abantu 65, hagakomereka 340, ariko uko amasaha agenda akura iyi mibare ishobora kwiyongera.
Umuyobozi wa Polisi muri aka gace yatangaje ko iki gitero cyabereye hafi y’ahasanzwe habera imikino y’abana. Yongeyeho ko umubare munini w’abapfuye n’abakomeretse ari abana n’bagore.
Ubwo iyi nkuru yandikwaga umuyobozi w’ibitaro bya Jinnah byajyanwemo aba bantu Dr Ashraf yagize ati ‘’ Kugeza ubu tumaze kwakira imibiri 40 n’abandi barenga 200 bakomeretse, abanshi muri bo bamerewe nabi, dukomeje kubitaho mu buryo bwose, icyakora ndatinya imibare ishobora kuzamuka.’’
Umyobozi w’umujyi wa Lahore Jamaat-ul-Ahrar yatangaje ko hariho ubufatanye bw’inzego zitandukanye harimo n’iz’umutekano mu rwego rwo gukora ubutabazi.
Ubusanzwe abakristo mu gihugu cya Pakistani ni umubare muto kuko bagize gusa 2% by’abatuye iki gihugu basaga miliyoni 200 biganjemo abayoboke b’idini ya Isilamu. Iki ni kimwe mu bihugu bikandamiza ku rwego rwo hejuru abakristo, kugeza naho bashyiraho amategeko ahanisha igihano cy’urupfu uwanyuranyije n’amahame ya Isilamu.


text:
MINEDUC yongeye kurinda umuvundo ku banyeshuri bajya mu biruhuko
Nk’uko bisanzwe bigenda mu itangira ry’abanyeshuri no kujya mu biruhuko kwabo, Minisiteri y’Uburezi yashyize ahagaragara kuri uyu wa 15 Werurwe gahunda y’uko bazataha ku buryo bose bagera mu ngo nta muvundo mu gutega imodoka.
Abazabimburira abandi gutaha tariki ya 28 Werurwe ni abo mu bigo by’amashuri biherereye mu turere twa Nyanza, Ruhango, Huye mu Ntara y’Amajyepfo, Rusizi na Nyamasheke mu Ntara y’Iburengerazuba, Nyarugenge, Kicukiro na Gasabo mu Mujyi wa Kigali bazasubire ku ishuri ku (...)
Nk’uko bisanzwe bigenda mu itangira ry’abanyeshuri no kujya mu biruhuko kwabo, Minisiteri y’Uburezi yashyize ahagaragara kuri uyu wa 15 Werurwe gahunda y’uko bazataha ku buryo bose bagera mu ngo nta muvundo mu gutega imodoka.
Abazabimburira abandi gutaha tariki ya 28 Werurwe ni abo mu bigo by’amashuri biherereye mu turere twa Nyanza, Ruhango, Huye mu Ntara y’Amajyepfo, Rusizi na Nyamasheke mu Ntara y’Iburengerazuba, Nyarugenge, Kicukiro na Gasabo mu Mujyi wa Kigali bazasubire ku ishuri ku itariki ya 19 Mata 2013.
Naho Uturere twa Gisagara, Kamonyi, Nyaruguru na Nyamagabe mu Ntara y’Amajyepfo, Karongi Rutsiro, Ngororero, Rubavu na Nyabihu mu Ntara y’Iburengerazuba bazataha tariki ya 29 Werurwe, bazasubire ku mashuri yabo tariki ya 20 Mata.
Ku tariki ya 30 Werurwe hazataha abo mu bigo byo mu Turere tw’Intara y’Amajyaruguru n’iy’Iburasirazuba, bazasubire ku ishuri tariki ya 21 Mata 2013.
Umunyamabanga wa Leta ushinzwe amashuri Abanza n’Ayisumbuye, Dr. Mathias Harebamungu, yavuze ko abanyeshuri bategetswe kuba bambaye umwambaro w’ishuri, abayobozi n’ibigo n’ababyeyi bakubahiriza gahunda nk’uko yatanzwe.
Dr Harebamungu yasabye ko ikigo cya Leta gishinzwe gitwara abagenzi, ONATRACOM , cyazakoresha imodoka zacyo mu kugoboka abanyeshuri bo mu turere tudakunze kubonekamo imodoka.
Mu gihe itaha ry’abanyeshuri rigiye kuba igiciro cya Essence muri iki cyumweru cyariyongereye, Ikigo Ngenzuramikorere gishinzwe imirimo imwe n’imwe ifitiye igihugu akamaro (RURA) kibukije ko abashoferi batagomba kubyitwaza bongera ibiciro.
Deo Muvunyi ushinzwe gutwara abantu n’ibintu muri RURA, ati “Nta wufite ububasha bwo guhindura ibiciro cyeretse inzego zibifitiye ububasha, RURA yiteguye guhana uwaramuka abikoze.”
Ibigo bitwara abagenzi kandi bisabwa gusuzumisha ibinyabiziga byabo kugira ngo umutekano w’abanyeshuri uzabe wizewe, hakanashyirwaho isaha ntarengwa yo guhaguruka hirindwa ko abana bakererwa bigatuma bagera iyo bajya mu ijoro.
MINEDUC itangaza ko Intara y’Amajyepfo iza ku isonga mu kunoza gahunda y’itangira n’itaha ry’abanyeshuri nk’uko gahunda ipa yatanzwe, mu gihe Umujyi wa Kigali utungwa agatoki kutabyubahiriza.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
sam.
11
juin
2011
ISOMO RYA MBERE
Ibaruwa ya kabiri Mutagatifu Pawulo Intumwa yandikiye Abanyakorinti (2 Kor 11, 1-11)
Bavandimwe, 1icyampa ngo mushobore kwihanganira ubusazi bwanjye ho gato ! Ngaho se nimunyihanganire ! 2Mbakunda byansajije, nk’uko Imana ibakunda. Nabashyingiye umukwe umwe rukumbi, mbashyikiriza Kristu muri nk’umugeni w’isugi. 3Nyamara nk’uko Eva yaguye mu mutego w’inzoka, ndatinya ko namwe imitima yanyu izahuma, mugateshuka ku bupfura mukwiriye kugirira Kristu. 4Dore nawe, uwadutse wese abamenyesha undi Yezu utari uwo twabigishije, cyangwa se akabarohamo indi roho itari uwo mwahawe, cyangwa se akabazanira indi nkuru nziza itari iyo twabashyikirije, uwo muntu mumutega yombi.
5Ndibwira ko izo ntumwa z’akataraboneka nta cyo zindusha. 6Ndi umuswa koko mu byo kuvuga neza, nyamara si ndi we mu by’ubuhanga. Ibyo twabibagaragarije muri byose no ku buryo bwose. 7Ubwo se cyabaye icyaha cyo kubicishaho bugufi, mbamamariza Inkuru Nziza y’Imana ku buntu, kugira ngo mbaheshe agaciro ? 8Nacuje za Kiliziya z’ahandi, nemera gutungwa na zo ngo mbone uko mbakorera. 9Iyo nagiraga icyo nkenera ndi iwanyu nta we nigeze ndushya, kuko ibyo nari mbuze nabihabwaga n’abavandimwe baturutse muri Masedoniya. Iteka ryose nirinze kubagora, kandi nzakomeza kubyirinda. 10Mbarahirije ukuri kwa Kristu undimo, nta we uzanyaga iryo shema mu turere twose two muri Akaya. 11Kuki se ? Kuko se ntabakunda ? Imana ni Yo ibizi !
ZABURI (Zab 111 (110),1-2, 3-4, 7-8)
Inyik/ Ibikorwa by’Uhoraho birangwa n’ukuri n’ubutungane.
Nzasingiza Uhoraho n’umutima wanjye wose,
mu nteko y’intungane no mu ikoraniro rusange.
Ibyo Uhoraho yakoze biratangaje,
ababyitayeho bose bahugukira kubizirikana.
Ibikorwa bye birangwa n’ubwiza n’ubudasumbwa,
kandi ubutungane bwe bugahoraho iteka.
Yashatse ko bagenda bibukiranya ibitangaza bye,
Uhoraho ni umunyaneza n’umunyampuhwe.
Ibyo akora byose birangwa n’ukuri n’ubutungane,
amategeko ye yose akwiriye kwiringirwa.
Yashyiriweho abo mu bihe byose kandi ku buryo budasubirwaho,
akaba agenewe kubahirizwa nta buryarya n’ubuhemu.
IBANGONDIRIMBO RIBANZIRIZA IVANJILI (Rom 8, 15)
Alleluya Alleluya.
Tuyobowe na Roho Mutagatifu utugira abana bayo,
Imana tuyita “Data”.
Alleluya.
IVANJILI
+ Matayo (Mt 6, 7-15)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 7« Igihe musenga ntimugasukiranye amagambo nk’abatazi Imana, bibwira ko amagambo menshi ari yo atuma bumvwa neza. 8Ntimukagenze nka bo ; kuko So azi neza icyo mukeneye na mbere y’uko mukimusaba. 9Mwebwe rero mujye musenga mugira mti :
‘Dawe uri mu ijuru,
izina ryawe ryubahwe,
10Ubwami bwawe nibuze,
icyo ushaka gikorwe mu nsi nk’uko gikorwa mu ijuru.
11Ifunguro ridutunga uriduhe none.
12Utubabarire ibicumuro byacu,
nk’uko natwe tubabarira abaducumuyeho.
13Ntudutererane mu bitwoshya, ahubwo udukize ikibi.’
14Koko nimubabarira abantu amakosa yabo, So wo mu ijuru na We azabababarira ayanyu. 15Naho nimutababarira abantu, na So ntazabababarira amakosa yanyu. »


text:
Kuva umwaka ushize, imyumbati abaturage b’umurenge wa Bugarama bahingaga yafatwa n’indwara ya Kabore bakayikura imburagihe kugeza ubu, bavuga ko bategereje indi mbuto amaso agahera mu kirere.
Aba baturage bavuga ko ikigo cy’igihugu gishinzwe ubuhinzi n’ubworozi (RAB) cyari cyayibijeie ariko amaso akaba ngo yaraheze mu kirere.Aba baturage n’abacuruzi b’ibikomoka ku myumbati bakaba bavuga ko ingaruka zo kubura iyi mbuto zatangiye kwigaragaza kuko ubu ngo ubugari burya umugabo bugasiba undi.
Mu kiganiro n’Imvaho Nshya aba bahinzi bavuze ko RAB yabatengushye kuko yabijeje imbuto bakayibura, bagasabwa guhinga ibigori ngo uyu mwaka bazahinge imyumbati, ariko ngo bakaba nta cyizere bafite cyo kuyihinga kuko imbuto bagombaga gutubura n’ubu batarayibona.
Bavuga ko ingaruka bamaze guhura nazo ari uko ifu y’imyumbati yabaga igura amafaranga 250 ikilo muri ibi bihe, ubu ari amafarnga 400, ndetse i Kamembe ho akaba ari amafaranga 500 no hejuru yayo, ibintu ngo bitigeze bibaho mbere.
Agoronome w’uyu murenge Ndorimana Clément, ahuza imvugo n’aba baturage, aho avuga ko kugeza ubu bikanga inzara yaterwa n’iri bura ry’imyumbati kandi abatuye uyu murenge, abarundi n’abanyekongo bose wasangaga aya mezi batangiye kwerekera mu masoko y’uyu murenge bashaka imyumbati n’ifu, ariko ubu n’ibigori bejeje ntibazi ko bazabihunika ngo bibamare inzara nk’iyo bamarwaga n’imyumbati.
Yagize ati:“Aya mezi twabaga tuyikura, tukayihunika, mu Ukuboza na Mutarama tukaba nta kibazo dufite, ariko ubu n’utwumbati tukiboneka ni utwahinzwe ku misozi tw’imbuto isanzwe itera cyane, mu gihe indi yahingwaga mu gishanga ahahingwaga igiterane cya hegitari 500, tuheza toni 20 kuri hegitari imwe, none kabore iducyuje umunyu n’indi mbuto nta cyizere cyo kuyibona.”
Avuga ko RAB yari yababwiye ko izabaha imbuto mu kwa 11 ntibayibona, ibabwira ko izayibaha mu kwa kabiri bagatubura hakaboneka izaterwa mu kwa cyenda na yo ntibayibona, kandi ikenewe na benshi cyane, bakaba barabuze icyo babwira abahinzi.
Umuybozi wa RAB mu Ntara y’Uburengerazuba Nuwumuremyi Jeannine, avuga ko iki kigo kitatinze kubaha iyi mbuto kuko ngo iyo bayibaha mu kwa 2 yari guhura n’izuba n’ubundi ntiyere, akavuga ko mu kwa cyenda bazahabwa imbuto yo gutubura izahingwa n’abaturage bake bazayitubura, abahinzi bakazabona imbuto ihagije umwaka utaha, bagasabwa kwihangana.
Yagize ati:“Birumvikana ko ari ikibazo kandi koko kariya gace ari ikigega cy’akarere mu buhinzi bw’imyumbati, no kuzamuka kw’igiciro cy’ifu ntitwabihakana ariko ntitwavuga ko bizatuma bicwa n’inzara.
Ahubwo baba bahinga ibindi, imbuto yazamara gutuburwa umwaka utaha bakazongera kuyihinga ari benshi.”
Imbuto yarwaye kabore ni iyitwa Rwizihiza, bakaba bibaza uko ifu izaba ihagaze igihe indi myumbati ihagije izabonekera.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Umusatsi ufasha umugore cyangwa umukobwa kugaragara neza bitewe n’uko yawufashe. Kimwe mu bituma umusatsi usa neza ni vitamin.
Umusatsi ukenera vitamine kandi si ngombwa kujya kuzishakira kure twabashakiye bimwe mubyo dukoresha mu buzima bwacu bwa buri munsi bityo umusatsi wacu ukaba mwiza.
Ubu ni uburyo bumwe bwo kwikorera vitamine ku musatsi udefirije ufungika shinyo iringaniye :
Ibikoresho
Avoka : igice
umuhondo w’igi ribisi 1 ry’irinyarwanda
Amajyane ikiyiko 1 kinini kivanze n’ amazi make ashyushye
Ihina (ifu) : utuyiko 3 duto
Marigarine ( blueband) : ushyiramo nk’ ibiyiko bitatu binini
Akarungo ka food color k’umutuku cyangwa umuhondo bitewe n’ibara ushaka. Wagakura mu isoko ahagurishwa ibirungo byo guteka.
Uko ubikora
Ibi bikoresho ubivangira hamwe mu kantu gasukuye ugategereza iminota itanu(5)ukabishyira mu mutwe nk’usiga amavuta asanzwe, ukicara ku zuba nk’amasaha 2 ukarindira bikuma cyane. ubundi ukabona kumesamo ukoresheje shampoo. Byaba byiza kubikora rimwe mu mezi 2.
Ibi nubikora umusatsi wawe uzaba mwiza ubyibuhe, ugaragare neza.
Umusatsi ufasha umugore cyangwa umukobwa kugaragara neza bitewe n’uko yawufashe. Kimwe mu bituma umusatsi usa neza ni vitamin.


text:
Akenshi biratugora kwibabarira. Abantu benshi bagerageza kureka gukora ibyaha, bakanabigambirira, ariko bwacya bakongera bakabyisangamo. Ibi bica intege, ndetse bikaba byatuma bamwe bavuga ko ubukristo budashoboka, Pawulo yaravuze ati “Nshaka gukora ibyiza ibibi bikantanga imbere. Mbese nawe niko bimeze?
Abenshi ni uku babayeho. Uyu munsi biba bimeze neza, ejo ukumva byanze nawe utazi icyerekezo cy’ibyo urimo. Ni intamabara ya buri munsi.Kugendana n’Imana umunsi ku wundi, ni urugamba rukomeye. Ariko hari inkuru nziza yerekeye iki kibazo. Icyo dukwiye kuzirikana ni uko umwuka w’Imana akorera mu mitima yacu. Ikibazo cyaba iki: Mbese numvira uwo mwuka? Ibyo ambwiye kureka nkora iki, ese mfata ikihe cyemezo?
Iyo unaniwe akantu gato, n’ikinini ntiwagishobora. Niyo mpamvu dukwiye kwimenyereza kubana n’Imana turwanya icyaha mu mitima yacu ndetse n’igisa nacyo. Ibi bizatubashisha guhangana n’ibigeragezo bikomeye uko byaba bimeze kose kuko Yesu ahari ngo atwongere imbaraga.
Abantu badafite Kristo muri bo, ntanubwo bashobora kumvira umwuka we, kandi abatwarwa n’iby’isi baba bishyize mu bubata bwabyo, ntibashobora kumenya ibanga ryo kubana na Yesu. Ab’isi, batwarwa n’ibyisi, ariko abizera Yesu Kristo, umwuka abemeza ibyaha byabo kandi bakagambirira kubicikaho, maze Yesu akabaha imbaraga.
Ntimukihebe mubonye ibyaha mwakoze!
Iyo ufite incuti nziza ikumenyesha ikosa wakoze, maze ikanakugira inama, maze nawe kuko uba uyigirira ikizere, wemera integenke wagize maze ugasaba imbabazi, kandi ukagambirira kutazasubira muri ayo makosa. Yesu ni incuti ihebuje. Atwitaho ntiyifuza ko hari n’umwe muri twe wazimira.
Niyo mpamvu avuga ati “Mwese abarushye n’abaremerewe, nimuze munsange ndabaruhura.(Matayo 11:28) Arongera kandi ati : Nimuze tujye inama, niko Uwiteka avuga.Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku, birahinduka nk’ubwoya bw’intama bwera. Nimwemera mukumvira muzarya ibyiza byo mu gihugu.” (Yesaya 1:18-19) Igihe rero ubonye ibyo wakoze bigaruka mu bitekerezo byawe, ni amahirwe ugize kuko Imana Ishakako ubyihana kandi ukabicikaho. Saba Umukunzi wacu Yesu, akwibutse n’ibindi byaba bitaragenze neza, ubisabire imbabazi, kandi ugambirire kutazabisubiramo.
Kwezwa ni urugendo ruhoraho.
Ntamwana uvuka ngo ahite yuzura ingobyi. Kuvuka ubwa kabiri ni kimwe, ariko no gukura ni ikindi. Gukurira mu buntu ni urugendo rukomeza... Igihe ubona habayeho gucika integer, ukwiye kwikubita imbere y’ibirenge bya Yesu kuko ari umubyeyi, ukamutakambira ngo agutabare. Kuko yasezeranye kutazadusiga. “Ahubwo mukurire mu buntu bw’Imana no kumenya Yesu Kristo Umwami wacu n’Umukiza. Icyubahiro kibe icye none n’iteka ryose. Amen.” (2 petero 3:18)


text:
Komera uzabashe gukomeza abandi!
« Kandi Umwami Yesu aravuga ati ‘Simoni, Simoni, dore Satani yabasabye kugira ngo abagosore nk’amasaka, ariko weho ndakwingingiye ngo kwizera kwawe kudacogora. Nawe numara guhinduka ukomeze bagenzi bawe’’ Luka 22 :31-32.
Mubirebe neza, Yesu ntabwo yasenze ngo kugosorwa bikurweho! Nyamara yari azi ko bibabaza iyo ashaka kubimurinda, yari kubikora na byo kuko ari ntacyo yasaba Data ngo akimwime. Ahubwo kuko we azi ibanga ririmo, yingingiye Simoni ngo ahabwe imbaraga hato atava ku Mana. Ni ukuvuga ngo kugosorwa byari ngombwa ngo byubake, bitegure kandi bitunganye umuntu uzayobora abandi ahagaze neza, ari we Petero!
Hari inzira tugomba kunyuramo uko byaba kose, mbere yo kuba icyo Imana yavuze ko tuzaba cyo! Kwanga kunyura muri izo nzira cyangwa se kuzihunga, ni kimwe no guhakana cyangwa kwanga kuzaba ku ngoma, ku buyobozi, ku mwanya wo hejuru Yesu yaduteguriye.
Wikomeze wowe wumva ucitse intege, ukaba utakigira aho wegamiye, ikomeze wowe watawe na bose, hari ibyiringiro muri Kristo Yesu. Mbese ntimwari mwasoma ibyanditswe, yuko « Ibuye abubatsi banze ari ryo rikomeza imfuruka? » Ibyo byavuye k’Uwiteka, kandi ni ibitangaza mu maso yacu (Mariko 12 :10-11). Ni byo, mubiganza by’Imana waremwe uri igitangaza, ntugatinye kwangwa n’abantu kuko n’ubwo bose baguta, Imana yo itakureka ihora yiteguye kukwakira.
Komeza ube uwo Imana yishimira, uboneye, uri uw’igiciro, mu gihe gitoya umucunguzi wawe araje ahagurukire ibyawe kandi uzasohokamo wemewe, uri umunyembaraga wo gukomeza abandi no guhesha Imana icyubahiro.
Shalom.


text:
Docteur Twahirwa Gerard wayoboraga icyo kigo muri uyu mwaka ushize yaganiriye n'ijwi ry’Amerika, adusobanurira uburyo abo barwayi bitabwaho, na zimwe mu nkunga imiryango yabo ibona.
Yashimangiye ariko ko mu byo abarwayi b'igituntu bakwiye kwitaho harimo no ugufata imini neza, kandi bakayirangiza, bakurikije ibisobanuro bya muganga, kugira ngo bitazabaviramo igituntu cy'igikatu.
Docteur Twahirwa yasabye kandi umuntu wese ukorora kwegera abaganga kare kuko, iyo umuntu avuwe kare, adashobora kugera kuri icyo gituntu cy'igikatu.
Doctereur Twahirwa yatubwiye kandi ko umurwayi umwe w'igituntu cy'igikatu leta y'u Rwanda ishobora kuba imutangaho amafranga arenga miriyoni.
Ikiganiro kirambuye na Docteur Twahirwa haruguru.


text:
Rusizi: imirenge Sacco ntigitanga amafaranga ya VUP
Abayobozi b’imirenge sacco Amwe mu makoperative yo kubitsa no kuguriza Umurenge Sacco ntagitanga inguzanyo za VUP kubera ko yananiwe kugaruza inguzanyo yatanze. Ibi babivuze ku wa 10 Gashyantare 2016, mu inama yahuje ubuyobozi bw’akarere ka Rusizi n’abayobozi ba za Sacco. Zimwe muri izo Sacco zagonzwen’itegeko rya banki nkuru y’igihugu BNR zigahagarikirwa gutanga inguzanyo ni iyumurenge wa Butare , Gikundamvura, Mururu, Nkombo, Nkungu... Read More
Nyabihu: 2011-2015 SACCO zose zifite inyubako zikoreramo zigezweho
Buri murenge ufite SACCo yubatswe ku buryo bugezweho Kuba buri murenge ufite inyubako ya SACCO igezweho yubatswe n’ abanyamuryango babigizemo uruhare ngo ni intambwe ikomeye yatewe mu myaka 5 ishize. Buri murenge muri 12 igize Nyabihu ufite inyubako ya SACCO igezweho yubatswe ku bufatanye n’abaturage. Iyi ni iy’umurenge wa Jomba Mukaminani Angela,umuyobozi w’akarere ka Nyabihu wungirije ushinzwe ubukungu avuga ko mu mwaka wa 2011 nta murenge... Read More
Nyabihu:Abaturage barasabwa gusobanukirwa ko inguzanyo atari impano
Angela yasabye abanyamabanki kujya bagira inama abaturage z’uko inguzanyo ikoreshwa Kimwe mu biri ku isonga muri Nyabihu gitera bamwe kutishyura neza cyangwa kuba ba bihemu ni inguzanyo bahabwa bakazijyana mubyo zitagenewe. Bamwe mu bakozi b’ibigo by’imari bavuga ko kujyana inguzanyo mubyo itagenewe,bikunze gukorwa bituma uwatse inguzanyo ahomba bityo kwishyura bikagorana,bamwe bagakurizaho kuba ba bihemu. Umwe mu bakora mu kigo cy’imari... Read More
Nyabihu:Abaturage barasabwa gusobanukirwa ko inguzanyo atari impano
Kimwe mu biri ku isonga muri Nyabihu gitera bamwe kutishyura neza cyangwa kuba ba bihemu ni inguzanyo bahabwa bakazijyana mubyo zitagenewe. Kudakoresha inguzanyo neza byagaragajwe nk’imbogamizi mu kutishura neza Bamwe mu bakozi b’ibigo by’imari bavuga ko kujyana inguzanyo mubyo itagenewe,bikunze gukorwa bituma uwatse inguzanyo ahomba bityo kwishyura bikagorana,bamwe bagakurizaho kuba ba bihemu. Umwe mu bakora mu kigo cy’imari yagize ati... Read More
Abavuka bafite amahirwe yo gusanga umuco wo kuzigama
Abana bo mu Murenge wa Gitesi muri Karongi basanga bafite amahirwe yo kuba barasanze umuco wo kwizigamira mu gihe utahozeho. Muri uku kwezi kwahariwe ukwizigama, abana bari gutozwa umuco wo kwizigama bakiri bato kugira ngo baziteze imbere mubihe bizaza batagombye kujya barushya ababyeyi babo. Abana bo mu Murenge wa Gitesi biga mu rwunge rw’amashuli rwa Gitesi baragaragaza akamaro ko kwizigama bakiri bato. Mukamana Florence ni umwe muri bo, ati:”Kwizigama... Read More
Gakenke: Kumenya akamaro ko kuzigama byatumye barushaho kwiteza imbere
Abatuye mu Karere ka Gakenke baratangaza ko kumenya akamaro ko kwizigamira byatumye barushaho kwiteza imbere kuko hari byinshi bagezeho babikesha kwizigamira Mbere ngo abaturage ntiboroherwaga n’ibikorwa byo kwiteza imbere kuko amafaranga babonaga bayakoreshaga nabi mu bintu bitababifitiye akamaro ntibiborohere kugira icyo bageraho. Abaturage bavuga ko mbere bari bazi ko umuntu ubitsa ari wa wundi w’umukire kuko ariwe ubafite amafaranga menshi... Read More
Rusizi: Za sacco zikangurire abaturage kugana BDF
Abashinzwe gutanga inguzanyo muri Sacco mu karere ka Rusizi barasabwa kwegera abaturage kugirango babagire inama yo kugana ikigega cya BDF. ibi babisabwe mu biganiro bagiranye n’ubuyobozi bwa BDF bwanabasabye gusobanurira abaturage neza imikorere y’icyo kigega n’inyungu gifitiye abaturage nk’ababegereye mu mirimo yabo ya buri mimsi. Hategekimana Claver, umuyobozi wa BDF mu karere ka Rusizi avuga ko basanze hari ibigo by’imari biciriritse... Read More
Gisagara: Kwegerezwa Sacco byatumye batagisesagura
Abatuye umurenge wa Kigembe bavuga ko kuzanirwa Sacco byatumye batera imbere kuko batagisesagura amafaranga babona, ahubwo akaba asigaye akorwamo imishinga. Kuri ubu mu murenge wa Kigembe mu karere ka Gisagara, hakorera imishiga itandukanye iha imirimo umubare munini w’abaturage, irimo iya MINAGRI ishinzwe kwita ku bishanga, VUP, FONERWA n’indi. Kugira iyi mishinga mu murenge wa Kigembe byatumye abaturage benshi babasha kubona akazi kabahemba,... Read More
Rutsiro : BDF iratungwa agatoki n’abikorera kutabegera uko bikwiye.
Abikorera bo mu karere ka Rutsiro baratangaza ko ikigega cy’ingwate BDF kitabegera nk’uko bikwiye ngo bagane amabanki. Impamvu bamwe mu bikorera bashingiraho ngo ni uko iki kigega cy’ingwate kitabegera ngo barusheho kumenya uko bakorana kandi ngo byari mu masezerano bagiranye mu nama yigeze kubahuza ngo bakaba bakibangamiwe no kutegrwa ngo kibishingire mu mabanki. Nsanzineza Erneste ukuriye urugaga rw’abikorera mu karere ka Rutsiro ati’PSF... Read More
Ngororero : SACCO zatumye abakora mu birombe bazigama
Umuyobozi w’akarere ka Ngororero Ruboneza Gedeon avuga ko nyuma y’aho buri murenge uboneye SACCO, abakora mu mabuye y’agaciro bamenye kuzigama. Mbere y’uko sacco zikwirakwizwa mu mirenge, ngo wasangaga abaturage benshi bakora mu mirimo y’ubucukuzi bw’amabuye y’agaciro badatera imbere kuko bahemberwaga mu ntoki maze amafaranga bakayapfusha ubusa. Hakizimana innocent ukorera mu gace ka Gatumba, avuga ko mbere yinubiraga ubucukuzi bukorerwa... Read More


text:
Mu gihe abafashwe n’icyorezo bikekwako ari Cholera bakomeje guhabwa akato mu nkambi bashyiriweho kubakira, abacuruzi bamaze ibyumweru birenga bibiri bafungiwe barataka igihombo gikomeye kuko n’iminsi y’agateganyo bari bahawe ngo ikibazo gishakirwe umuti cyamaze kurenga.
Ubuyobozi bw’Akarere ka Rubavu bwashyizeho inkambi iherereye mu rwunge rw’amashuri rwa Kanama Catholique, ikaba imaze kwakira abarwayi bagera kuri 70 kandi ngo baracyiyongera.
Abacuruzi bafungiwe amazu kuva ku itariki ya 12 Nyakanga 2016 mu rwego rwo gukumira icyorezo cya Korera cyari cyagaragaye mu murenge wa Kanama no mu mirenge bituranye bararira ayo kwarika nubwo hagifungirwa n’abandi.
Bavuga ko bamaze guhura n’ibihombo bikomeye kuva aho bavungiwe kuko iminsi bari babwiwe ko bafungirwa yageraga ku 10 none bikababibaye ukwezi.
Umwe muri aba bacuruzi waganiriye na Imvaho Nshya yagize ati “Ubukene bwafashe ingo zacu,ubu umwana arandeba nanjye bikanyobera. Nari mfite umwenda muri banki none ubu amatariki yo kwishura yararenze kandi ubucuruzi ari bwo bwampaga ubwishyu, ubu ndahangayitse.”
Undi ucururiza muri santeri ya Mahoko mu murenge wa Kanama yagize ati “Buri kwezi nishyuraga ibihumbi 80 by’ubukode,nari namaze kwishura imisoro byose. Ubu narihombeye kuko ukwezi kugiye gushira, abakozi banjye nari namaze kumenyereza nanze kubohereza iwabo ntegereje ko ikibazo gikemuka; iyi minsi yose bakoresheje arenga ibihumbi 150 kandi badakora.”
Sinamenye Jeremie Umuyobozi w’Akarere ka Rubavu yatangaje ko nubwo amatangazo yanditse hafungwa ahacururizwa yahagarikaga mu gihe cy’iminsi icumi gusa ngo ntihazafungurwa igihe hakigaragara iki kibazo.
Aragira ati “Gufunga ahantu hacururizwa ni ukugira ngo hasuzumwe niba bujuje ibijyanye n’isuku, uzaba yabyujuje azabisaba bamufungurire. Ikindi gushyiraho inkambi biratuma umubare w’abandura ugabanuka.”
Mu nama zimaze iminsi zikorwa ubuyobozi bw’Akarere ka Rubavu bwatangaje ko nta hacururizwa ibiribwa hazafungurwa cholera ikigaragara nubwo abaturage bavuga ko ikibazo gishingiye ku mazi mabi bakoresha bayavomye mu mugezi wa Sebeya.
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
Abaturage bo mu kagari ka Rutenderi, umurenge wa Mugunga, akarere ka Gakenke, baratangaza ko babangamiwe n’insoresore zizwi ku izina ry’Abasongarere zibabuza amahwemo zibibira imyaka n’amatungo. (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Espagne: Toni 160 z’inyanya zihishije, mu gikorwa kigamije guhindura umujyi nk’Amaraso
Mu gihugu cya Esipanye haba igikorwa ngarukamwaka cyo kumenagura inyanya nzihishije. Buri muryango utuye muri icyo gihugu ukora uko ushoboye ukazana ingano runaka z’inyanya zihishije.
Iki gikorwa kiba kigamije guhindura umujyi nk’amaraso hifashishijwe inyanya. Abaturage baturutse imihanda yose bahurira hamwe bagakoresha za nyanya baziterana mu muhanda kuburyo nta kintu na kimwe kiri hafi aho gikomeza gusa uko cyasaga kugeza ku mihanda baba barimo aho isigara yabaye nk’Amaraso.
Muri uyu muhango wizihijwe mu mwaka wa 2016, hakoreshejwe toni zisaga 160 z’inyanya zihishije. Abana, abakuru kugeza kubashesha akanguhe baterana izi nyanya abandi bakaziryamamo, bakazicaramo bavuga bati ’Tomato’.
Kugirango birinde impanuka ishobora kuba ibatunguye, babanza kumena izina inyanya kugirango ntihagire ukomereka.
Uyu munsi si umwihariko kuri iki gihugu gusa kuko iyo wegereje ngo babasha no kubona abanyamahanga babarirwa mu bihumbi baza kwifatanya nabo kumenagura inyanya.
Uyu munsi watangijwe mu 1845 ubwo hatangizwaga ingamba mu kurwanya imirire mibi mu bana hibandwa ku gukoresha inyanya.
Abaturage badashaka kwifatanya n’abandi bagerageza kwihisha ariko bakabasanga aho bari bagahindanya inyubako zabo n’amacumbi.
Uyu munsi kandi wizihijwe cyane mu mujyi wa Bunol mu mpera z’intambara ya 2 y’isi nyuma ukaza kuba nka mpuzamahanga.
Nyuma y’ibi bikorwa bisa n’imyigaragambyo, aba baturage ngo bahurira ahantu haba harashyizwe ubwogero rusange bakajya gukaraba ariko umujyi ugasigara usa n’amaraso.
AMAFOTO YARANZE IKI GIKORWA:


text:
Nabonye Umukunzi mwiza, byose arabishobora!
“ Umukunzi wanjye ni uwanjye ubwanjye nanjye ndi uwe.” Indirimbo ya Salomo 2:16
Nabonye Uumukunzi mwiza, yarankunze ntamuzi, yamfatishije umugozi arirwo rukundo rwe. Izo ngoyi ze zanteye kuba imbata ye rwose. Njye nduwe nawe n’uwanjye, kugeza iteka ryose.
Iyi ni indirimbo irimo ubuhamya bw’umuntu wanyuzwe n’urukundo. Kandi nabonye kubona inshuti, umukunzi ari ikintu gikomeye cyane.
Njya nibuka nkiri umukobwa, namaze iminsi itari mike ,abantu bandambagiza ariko nkajya numva ntarabona uwo nkunda kuburyo namwemerera ko tuzabana. Nafashe igihe cyo gusenga nsaba Imana umuntu nakunda. Igihe kigeze, Imana irabinkorera.
Ikintu nahise nkora , nafashe ifoto ye, nyishyira muri album ahatangira, kugirango umusore uzajya aza kunsura, njye mpita mwereka iyo album irimo amafoto, bityo ntiyirirwe agira icyo ambaza kindi kuko namweretse ko namaze kubona Umukunzi cyangwa se ko ntakiri uwanjye ngo nigenge. Ngeze muri icyo gika, numvise ntekanye mu mutima wanjye kuko numvaga mfashe umwanzuro ukomeye kandi numva Imana ibinshigikiyemo.
Ikinyuranyo kibyo, nuko umuntu ajya yemerera umuntu ko bazabana, ariko kubera kutanyurwa cyangwa se kutamenya gufata imyanzuro, agakomeza no gushakisha cyangwa kwemerera n’abandi. Birababaje.
Umukunzi nashatse kuvuga ni Yesu Kristo. Nasanze ari inshuti nziza, nasanze adaharara ngo anahararukwe, nasanze ari inshuti yo mu byiza no mu byago, nasanze byose abishobora, nasanze adapfa mu gihe abandi bapfa kuko ari abantu, ni inshuti waraga abana bawe ukaba wizeye neza ko naho utaba uhari azakomeza kubitaho, ni inshuti waratira abantu mu gitaramo kinini,,,,,,,, Ni inshuti nziza ni ukuri.
Nabonye umukunzi mwiza, byose arabishobora, ajya andinda kaga kose mu nzira ijya mu ijuru.
Wowe bimeze bite! Ntiwasanga se byarakunaniye gufata imyanzuro kubijyanye no kuba inshuti ya Yesu! Ntiwasanga se umukunda kandi ugakunda n’abandi ukababangikanya!
\
Njye namaze kwiyemeza gukunda Yesu wenyine kandi ndakomeje. Yesu abasobanurire. Alice


text:
Bamubajije icyatuma acogora akamera nk’abandi!
Samusoni aramusubiza ati : “ Bambohesha isuri mbisi ndwi zitaruma, nacogora nkamera nk’abandi” Abacamanza 16:7
Mu bisanzwe, nta muntu numwe wifuza gucogora, gucika intege, gusubira inyuma, ahubwo iteka umuntu ahora yifuza kujya imbere haba mu by’Imana ndetse no mu buzima busanzwe.
Samusoni we yabajijwe ikibazo kidasanzwe : ngo ni iki bamukorera ngo acogore amere nk’abandi, kandi yaragishubije!!!!
“Ariko kuko yamushimikiriye iyo minsi yose akamubaza amuhata, amurembeje nkuwenda gupfa, nuko amubwira ibyari mu mutima we byose, aramubwira ati “ Nta cyuma cyogosha cyigeze kunyura ku mutwe, kuko nabaye umunaziri w’Imana uhereye nkiva munda ya mama. Nakogoshwa, imbaraga zanjye zanshiramo, ngacogora nkamera nk’abandi” Abacamanza 16: 17
Amaze kuvuga icyatuma aba umupagani akamera nk’abandi, Imana yaramuretse kuko yari atatiye igihango yagiranye nayo, kandi ingaruka zabaye mbi!!
“ Aherako amusinzirira ku bibero, maze ahamagaza umuntu kumwogosha imigabane irindwi y’umusatsi, aherako amushinyagurira, imbaraga ze zimuvamo. Maze aramubwira ati wapfa samusoni, abafilisitiya baragusumiye.” Arakanguka yibwirako yisohokera nk’ubundi akikunkumura, ariko yari ataziko Uwiteka yamuretse.” Abacamanza 16:20
Ngo ntiyamenye ko Uwiteka yamuretse!
Kimwe nuko hariho ibintu bituma ugira imbaraga mu gikristo cyawe, hariho n’ibindi ukora, wakora cyangwa wakoze byatumye cyangwa byatuma ucogora ukamera nk’abandi bapagani bose, Uwiteka akakureka, imbaraga z’Imana zikagushiramo, wenda ugasigara wikunkumura gusa nk’umuntu wigeze kumenya uko ubucuti n’Imana bumera cyangwa uko imbaraga z’Imana zameraga!
Bibiliya itubwira ukuntu Balaki yatumiye Balamu inshuro nyinshi, ngo ajye kuvuma abisirayeri , ariko ngo yajya agerayo, Imana ikamutegeka kubahesha umugisha, nuko ngo balamu nk’umuntu wari uzi ibanga ry’imigisha, ngo amenera Balaki ibanga ry’icyo yakora kugirango abisirayeri bacogore bamere nk’abandi:
“Ariko rero mfite bike nkugaya, kuko iwanyu ufite abakomeza inyigisho za Balamu, wigishije Balaki gushyira igisitaza imbere y’Abisirayeli kugirango barye intonorano kandi basambane” Ibyahishuwe 2:14
Delira abaza Samusoni ati ndakwinginze mbwira aho imbaraga zawe nyinshi ziva!!!!
Mbese nink’uwambaza ngo nimubwire icyatuma imbaraga z’Imana zinshiramo nkaba umupagani nk’abandi! Ni question bizarre!
Balamu nawe yasobanukiwe ko igihe cyose Abisirayeli bazaba bacyubaha Imana, birinda bakora ibyo gukiranuka, ntaho Balaki azabashoborera, amugira inama yo kuboshya gukora ibyaha , barye inyama zaterekereshejwe ibigirwamana , basambane, Imana ibareke, hanyuma satani abayorere hejuru.
Imana iturengere. Burya imbaraga zacu ziba mu kwirinda ibyaha, mu gusenga, mu gukiranuka, mu kuguma hafi y’Imana, mu kwizera no kugumana ubucuti n’Imana. Iyo tubiretse, niko kumenera ibanga satani kandi ntakindi gikurikiraho Atari ukunogorwamo amaso tugasigara tutakimenya gutandukanya ikiza n’ikibi, turi impumyi mu by’Imana.
Imana itubabarire kandi iduhe imbaraga.
Ibihe byiza


text:
Yesu arabishoboye. Pasitori Bimenyimana Jean Claude
Matayo 14:14-21 Yomotse abona abantu benshi arabababarira, abakiriza abarwayi. 15.Umunsi ukuze, abigishwa be baramwegera bati “Aha ngaha ntihagira abantu none umunsi urakuze, sezerera abantu bajye mu birorero bihahire ibyokurya.” 16.Yesu arabasubiza ati “Ntakibajyanayo, mube ari mwe mubagaburira.” 17.Baramusubiza bati “Nta cyo dufite hano, keretse imitsima itanu n’ifi ebyiri.” 18.Arababwira ati “Nimubinzanire hano.” 19.Ategeka abantu ko bicara mu byatsi, yenda iyo mitsima itanu n’izo fi ebyiri, arararama areba mu ijuru arabishimira, amanyagura iyo mitsima ayiha abigishwa be, abigishwa bayiha abantu. 20.Bararya bose barahaga, bateranya ubuvungukira bw’imitsima busigaye, bwuzura intonga cumi n’ebyiri. 21.Abariye bari nk’ibihumbi bitanu, abagore n’abana batabariwemo. Wabisanga no muri Mariko 6:30-43
Yobu 42:2 Nzi yuko ushobora byose, Kandi nta kibasha kurogoya imigambi yawe yose.”
Mu bisanzwe, iri teraniro ryari irya Yesu wenyine hamwe n’intumwa ze, kuko zari zivuye mu ivugabutumwa, ziri kumubwira uko byagenze. Yesu arishima, kuko bakoze umurimo ; arangije arababwira ngo bambuke, ariko abantu baza kubimenya, baca iy’ubutaka, babatangayo. Yesu ababonye abagirira imbabazi, abakiriza abarwayi.
Abigishwa be babona umunsi urakuze, bamusaba gusezerera abantu ngo batahe bajye kugura ibyo kurya, kuko bari bananiwe, kandi nibyo bari bafite byo kurya, nabo ubwabo ntibyari kubahaza. Yesu arababwira ati "mubagaburire", bamwereka ifi n’utugati duke bari bafite, Yesu arasenga, arabibahereza ngo babihe abantu.
Nubwo tudashoboye gukemura ibintu, ku bw’ubushobozi buke dufite, tubizanire Yesu we arabishobye. Ikigoye abantu ni ukubishyira Yesu.
Abefeso 3:20 Nuko Ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo.
Kugirango bishoboke byasabye iki?
1. Bari inshuti za Yesu, bemera kuyoborwa nawe, yababwira ngo bambuke bagahita bumvira.
2. Bemeye kuva mu bantu, bava mu rusaku, begera Yesu kuko nta kimunanira. Yesu ashaka ko tuva mu myumvire y’abantu, noneho agakora. Kuko izi ifi ebyiri n’imigati 5, nabo ubwabo iyo bashaka kubirya ntibyari kubahaza. Impamvu byatubutse ni uko bari kumwe na Yesu. Imana yabwiye aburaham ngo va mu gihugu cyanyu, nkwereke aho ujya, uzabona umugisha.
3. Bazaniye Yesu intege nke zabo. Nawe wemerere Yesu, we arabishoboye. Wa mupfakazi w’i Salefati, yari asigaranye agafu gake, yarya rimwe n’umwana we bagapfa, ariko yemera kukazimanira Elisa, bituma amusengera amwizeza ko mu kibo cye, hatazigera haburamo ifu. Tugirire Yesu ikizere arabishoboye. Yesu amaze gutubura ifi n’imigati ntiyabihaye abantu, ahubwo yabihaye intumwa ze, aba arizo zibiha abantu. Umugisha wose Yesu aguha, aba yifuza ko wasangira n’abandi bantu.
Impamvu Yesu ataduha impano nyinshi, aba abona ko uri buzikoreshe wenyine, ntuzifashishe abandi bantu bazikeneye. Dufite ikibazo gikomeye kuko abantu batagishaka kwihererana n’Imana bonyine, ngo basabane nayo, ahubwo ugasanga bafashe abahanuzi nk’Imana, bakaba batasenga batari kumwe nabo, banahura nabo bakababwira ngo tubwire icyo Imana iri kutuvugaho. Kenshi babaha ibiguzi, bamara kubyakira bakabahanurira ibyo batabwiwe n’Imana.
Hari n’abashaka impano zo kwinezeza, badashaka kwagura umurimo w’Imana. Nka simoni umukonikoni, yabonye ba Petero bakora ibitangaza, ashaka kubaha amafaranga, ngo nabo bamuhe ububasha bwo kubikora. Nta kindi yabishakiranaga ni uko yari asanzwe ari umukonikoni.
Imana irashaka kudusukira ku mpano zayo. Ese tuzabanza guha abantu ?Intumwa zo zariye ubuvungukira bwasigaye ku mafi n’imigati Yesu yatubuye.
Imana irabizi ko dufite ubushobozi buke n’ibibazo byinshi ariko twegere Yesu arabishoboye.


text:
Nyuma yuko mu mujyi wa Kigali hatangijwe gahunda yo kwaka ibyangombwa byo kubaka hifashishijwe ikoranabuhanga, kuri uyu wa 06 Nzeli 2016, haratangizwa iyi gahunda mu mijyi itandatu yunganira umujyi wa Kigali.
Imijyi yatoranyijwe na Guverinoma izunganira Kigali ni Muhanga, Musanze, Nyagatare, Huye, Rusizi, na Rubavu.
Kuyubaka ngo bizatuma abacuruzi bo mu Ntara iherereyemo bashobora kurangura no kugurishiriza ibicuruzwa mu duce batuyemo bitabasabye kuza Kigali.
Iyi gahunda ikaba igamije koroshya itangwa ry’ibyangombwa byo kubaka bigakuraho ikibazo cy’aho abaturage basiragiraga ku biro by’Uturere bagiye kwaka ibyangobwa.
Haruna Nshimiyimana, Umuyobozi w’Ishami rishinzwe amategeko n’ibipimo ngenderwaho, mu kigo gishinzwe imyubakire mu Rwanda (RHA) , mu kiganiro n’Abanyamakuru yavuze ko Musanze na Rubavu ariho hari umubare munini w’abasaba inyangombwa byo kubaka kurusha ahandi ariyo mpamvu ariho bazahera.
Ushinze igenzura ry’imyubakire muri RHA Alice Mugwaneza, yavuze ko ubu buryo bushyashya bwo gutanga ibyangombwa buzahuza imitangire y’ibyangombwa mu gihugu hose, kizatuma hitabwaho ibijyanye n’igishushanyo mbonera, ndetse bizakuraho gusiragizwa ku bajyaga ku karere inshuro nyinshi bagiye kwaka ibyangombwa.
Ati “Uzaba ushobora gukoresha iri koranabuhanga rikakugaragariza ko umushinga wakiriwe, igihe uzamara ndetse rikaba ryanakubwira ibyo wongeramo uramutse wabyatse nabi”.
Haruna Nshimiyimana, yakomeje avuga ko umuturage uzajya azamura inzu mu buryo bunyuranyije n’igishushanyo mbonera izajya ikurwaho, naho umuyobozi uzajya atanga ibyangombwa mu buryo bunyuranyije n’amategeko azajya ahanwa bikomeye.
Abanyamakuru bagaragaje impungenge kuko ikoranabuhanga ritangirana ibibazo byinshi, aho batanze urugero rw’iryifashishijwe mu gusaba ibindi byangombwa ariko bigatuma abaturage bahomba kurushaho cyangwa bikabaviramo izindi ngaruka.
Abayobozi bavuga ko iri koranabuhanga rigufasha kwishyura, rifite uburyo ririndirwa umutekano ndetse hari n’uburyo bwinshi bwo gufasha ugize ikibazo, bityo bakaba bizeye ko rizagenda rigira akamaro uko iminsi igenda ishira indi igataha.
Yagize ati “Turi mu itangiriro,icyangombwa ni uko Leta ibyitayeho kandi izabigeraho”
Kubera iri koranabuhanga kandi, hagabanyiijwe iminsi yo gutanga ibyangombwa byo kubaka biva ku minsi 100 ubu bikaba bitwara iminsi itarenze 30 gusa.


text:
Inkuge yubatse nk’iya Nowa yahuruje imbaga
Itsinda ry’abakirisitu ryizera ko inkuru zose zanditse muri bibiliya ari ukuri, ryakoze inkuge (ubwato bunini) bwatwaye miliyoni 100 z’Amadorali.
Ni Ubwato bubatse bagendeye ku bipimo byanditswe muri Bibiliya, hagamijwe kugaragaza, inkuge Nowa (Noah) yabaje abitegetswe n’Imana ngo azahungiremo umwuzure.
Umunya- Ositirariya (Australia) Ken Ham, Perezida w’iryo tsinda ryubutse iyo nkuge, ahamya ko icyo ari gikorwa gihambaye cyakozwe mu rwego rwa gikirisitu muri iki kinyejana. Iyo nkuge izatahwa ku mugaragaro kuri uyu wa gatanu tariki 8 Nyakanga 2016, mu muhango uzitabirwa n’abantu benshi baturutse hirya no hino ku isi.
Kuva uwo mushinga wo kubaka iyo nkuge watangiza muri 2010, hagiye haboneka abantu benshi bawurwanya, bakavuga ko utari ukwiriye kugabanyirizwa imisoro nk’uko byagenze.
Abo barwanya uwo mushinga, bavuga ko mu gihe tugezemo cya siyansi iteye imbere ibyo bitari bikwiriye gukorwa kuko bibangamiye uburere.
Abadashyigikiye icyo gikorwa, biteguye kujya gukora imyigaragambyo ku munsi w’ejo ubwo iyo nkuge izaba imurikirwa ruhabanda ku mugaragaro.
Ibitekerezo ( 17 )
ibibyose bishushanya iminsiyanyuma.ahhaaaaa!!!!!!!!!!!.
NONESE NTIBUFITE MOTEUR? BABA BIBESHYE
Mbega!!!
gusa ni ibyagatangaza pe!
ariko si mbishira amakenga kuko ni imbuzi. imbuuzi!!!!
ubwo bwato bute ubwuzu!
baruhiye ubusa ,nibashyimo moteri bajye baroba amafi imana ntizongera kurimbuza amazi isi.
Mbega byiza weeeeeee!!!!!!!!!!
kbs biratangaje cyane tubitege amaso
nanjye binteyamatsiko yokubugeramo.
Arikwabantu bagiramatsiko ese baribagamijiki bituma bakoresha amafaranga anganakuriya.
ibi byose byerekanako turi mubihe byanyuma
Abo Bantu ndabashimye Imana rurema ibahe imigisha
nibande bashya ubwoba keretse wowe kuko icyo utabona ntigishobora kugukanga keretse uri igikanjye nyine


text:
Rusizi: Imihigo 21 kuri 58 yagezweho 100% naho 37 igeze hejuru ya 60% mu mezi atandatu ashize
Nyuma yaho muri Nyakanga 2012, Umuyobozi w’Akarere ka Rusizi ashyiriye umukono kunyandiko ikubiyemo ibikorwa by’imihigo y’umwaka wa 2012-2013 imbere ya Perezida wa Repubulika nk’amasezerano y’ibigomba gukorwa muri uyu mwaka; kuri uyu wa Kabiri tariki ya 29 Mutarama,2013 habaye igikorwa cyo kugenzura aho igeze ihigurwa dore ko hashize amezi atandatu imirimo yo kuyihigura itangiye.
Muri rusange imihigo yasinywe mu Karere ka Rusizi, ishingiye ku nkingi enye za Leta y’u Rwanda, arizo ubukungu, Imibereho myiza y’abaturage, imiyoborere myiza n’ubutabera.
Ubwo igikorwa cy’igenzura cyatangiraga mu Karere ka Rusizi, Umuyobozi w’Akarere Bwana Nzeyimana Oscar, yagaragaje ko imirimo ijyanye n’imihigo yose yahizwe yamaze gutangira ndetse hakaba hari n’iyarangiye, naho isigaye ikaba nayo ifite umurongo mwiza ku buryo icyizere cyo kuzayesa uko yahizwe ari cyose cyane cyane ukurikije intera ibikorwa bigezeho.
Umuyobozi Mukuru muri MINALOC Bwana Rugamba Egide n’abo bari kumwe bagaragaje ko impamvu y’iri genzura ko ari ukugira ngo harebwe aho imirimo igeze, ibisigaye gukorwa ndetse no kumenya niba hari ubwunganizi bukenewe cyangwa se ubuvugizi mu gihe gisigaye.
Mu bukungu, hashimwe imirimo yakozwe ngo umusaruro mu by’ubuhinzi ku bihingwa byatoranyijwe nk’ibigori, umuceli, ibishyimbo n’urutoki wiyongere, ubwubatsi bw’imihanda ihuza imirenge nk’uhuza umurenge wa Rwimbogo na Muganza kuri ubu usa n’uwuzuye, imihanda yo mu mujyi nka Kabeza- Gihundwe na Cyapa- Gihundwe ADEPR, hakaniyongeraho kubaka amasoko ya Kijyambere nk’irya Rusizi ya mbere n’irya Kamembe ryubakwa na sosiyete RIC ndetse n’inyubako z’ibigo by’imari nk’umurenge Sacco, guhingisha imashini n’itunganywa rya Site z’imidugudu cyane cyane iza Karushaririza na Kibangira.
Mu mibereho myiza y’abaturage, abagenzuzi bashimwe ingufu zashyizwe mu iyubakwa ry’ibyumba by’amashuri ku buryo ibyumba 73 byari biteganyijwe kubakwa byose byuzuye ndetse n’amacumbi y’abarimu ageze ku musozo. Hari kandi Poste de santé 6 zigeze mu gihe cyo gusakarwa, ikigo nderabuzima cya Gikundamvura cyatangiye kubakwa, bigaherekezwa n’ikigereranyo cy’ubwitabire mu kwivuza kigeze kuri 80%.
Mu rwego rw’imiyoborere myiza, hagaragaye ko hari kubakwa ibiro 74 by’utugari tutari dufite aho dukorera hatunganye, korohereza abaturage kubona amakuru aho abiteganyiwe ko buri Kagari kazahabwa Poste Televiseur yo kureberaho amakuru anyuranye, santire z’ikoranabuhanga zamaze gushyirwa mu murenge wa Kamembe na Muganza, kwitabira umuganda no gukemura ibibazo by’abaturage vuba kandi ku gihe.
Mu butumwa bwahawe abashinzwe gushyira mu bikorwa imihigo mu Karere ka Rusizi barimo n’abafatanya bikorwa bako bari no mu bitabiriye iki gikorwa, basabwe gukoresha neza igihe giharikugira ngo ibisaigaye birangire, kudasesagura umutungo no kudatekereza ko inkunga z’amahanga arizo zari gutuma imihigo ikorwa ko ahubwo ari ugukoresha neza uburyo buhari.
Kimwe n’abagenzuzi b’imihigo bari baturutse ku rwego rw’Igihugu, mu bandi bari bitabiriye iki gikorwa bakishimira aho imihigo igeze ishyirwa mu bikorwa bitewe n’uko babigaragarijwe hifashishijwe amafoto n’amashusho y’uko ibintu bihagaze, ni Bwana Nyamaswa Emmanuel ushinzwe Imiyoborere myiza mu Ntara y’iburengerazuba, wanasabye ko umuvuduko Akarere ka Rusizi kariho mu iterambere wakomeza bityo hagashimangirwa umuco mwiza wo kwigira aho gutegereza ak’Imuhana kandi ngo ubufatanye buzatuma byose bikorwa uko byateguwe.


text:
NJYA NUMVA PAPA YENDA MAMA
Njye na murumuna wanjye turara mu kindi cyumba na ba papa mu kindi cyumba, ariko harimo idirishya rinini rimwe batajya bafunga. Iyo tumaze kuryama hashira akanya batekereza ko twasinziriye nkumva bigiriye mu byabo ntarasinzira, mama agatangira akaniha cyane, bakabwirana ukuntu biryoshye,nkumva ndashyutswe cyane, nkumva nanjye nasimbukirayo none nsigaye nkora uko nshoboye ngo papa abone ko nanjye ndi inkumi!
Bangambiki:Iyo ni imwe mu mpamvu ishobora gutuma umukobwa yendwa na se. Ndumva umaze gukura, ushobora kwanga rwose kurara hafi yabo bakagushakira ahandi higiyeyo, gusa na none ikibazo cy'amikoro kibifitemo uruhare. Ariko kubumva ni bibi ku buzima bwawe.
PAPA ANKORA MU IGITUBA
Njye mbana na papa gusa mama ari mu mahanga ariko papa buri gihe arankubita kuko iyo aje anjyana muri douche akamanura ikariso yanjye agakoza urutoki mu gituba cyanjye akarunyereka hariho utuntu tumeze nka fromage maze akankubita urushyi, akagenda; nta muhungu nsambana nawe mbigire nte?
Hari nubwo aza agasaka mu gikapu yanjye mvuye ku ishuri yasangamo udupapuro akadusoma akimyoza akagenda kandi azana umukobwa mwene wabo na mama ninjoro bagakinga icyumba nkegera urugi nkumva ari gutaka none mbigire nte?
Bangambiki: Jya ubyirengagiza. Ariko ibyo kugukora mu gituba byo ni ibyo kwitonderwa. Uzamubwire ko utabishaka ko niba akeka ko hari ikibazo azagutware kwa muganga. Iby'umwanda bishobora kuba ari urwitwazo rwo kugukora mu igituba kandi kuko mama wawe adahari bishobora kumufasha kurangiza ibibazo bye. Abana benshi b'abakobwa bakunze guhohoterwa na ba se n'abandi bantu b'igitsina gabo bo mu muryango. Ugomba kwitonda kandi ukagira ikinyabupfura kuko ari so ariko ukamubwira icyo utekereza.
INKURU BISA
1.Guhuza Igitsina n'Uwo Muhuje Amaraso
2.Guhuza Igitsina n'Uwo Muhuje Amaraso I
3.Guhuza Igitsina n'Uwo Muhuje Amaraso II
4.Guhuza Igitsina n'Uwo Muhuje Amaraso III
PAPA ARASAMBANA AKANYICISHA IZUBA
Njye buri gihe papa ansiga mu modoka akajya mu nzu y'umugore utuye mu yindi quartier izuba rikanyica akangeza mu rugo nashonje kandi yaza akagenda antuka ngo ndi umuswa nzabibwire mama?
Bangambiki:uzabwire so areke guhemukira nyoko. Ibyo ari byo byose uri mukuru kuba ubibona no kubaza kino kibazo, ndumva ufite bimwe mu bisubizo kuri cyo, gusa ugomba kubigendamo neza kuko ushobora guteranya ababyeyi-bari basanzwe batizerana birumvikana.
INKURU BISA


text:
Rwanda : BPR igiye kuba umufatanyabikorwa wa Koperative Copcom
Mu gihe abantu bishyira hamwe ngo babashe kwiteza imbere bafatanyije, abibumbiye muri Koperative COPCOM iherereye mu Karere ka Gasabo Umurenge wa Gisozi barishimira ko babonye umufatanyabikorwa ugiye kubafasha mu rwego rwo kugirango koperative irusheho gutera imbere.
Banki y’abaturage yu Rwanda niyo yabaye umufatanyabikorwa wa koperative Copcom, mu rwego rwo kuyiha inguzanyo kugira ngo copcom ibashe kwiyubakira inzu z’ubucuruzi zigendanye n’igihe.
Ibi copcom ikaba yarabishyize mu bikorwa ishingiye kuri gahunda zitandukanye za leta, cyane cyane icyerekezo cy’iterambere kizwi ku izina rya Vision 2020, yabonye ko ari ngombwa guteza imbere abanyamuryango bayo ibavana mu mikorere y’akajagari ibashyira ahantu heza hagendanye n’icyerekezo.
Banki yabaturage yu Rwanda kwikubitiro izaha iyi kopetarive ingana na miriyari ibyiri n’ibihumbi Magana ane mirongo itanu.
Karemera Phiston umuyobozi wa banki y’abaturage ishami rya nyamirambo yavuze ko kugira ngo bakorane neza na koperative copcom yababwiye ko uburyo bwose bazashaka bazoroherezwa mu buryo bwo kwishyura inguzanyo bagiye guhabwa, aha yagize ati’’ uburyo bwose mushaka ko mwazatwishyuramo tuzabwemera’’.
Abanyamuryango ba COPCOM bavuga bishimiye icyi gikorwa nyuama y’uko babimenyeshejwe n’ubuyobozi bwabo tariki ya 20/05/2012.
Ndahumba Emile umuyobozi mukuru wa koperative COPCOM avuga yemeza ko ibi byose babigezeho ku bw’ubufatanye bw’abanyamuryango babo na Leta y’u Rwanda.
Yagize ati “turashima cyane ubuyobozi bw’igihugu by’umwihariko Akarere ka Gasabo, Umurenge wa Gisozi n’Ikigo cy’Igihugu cy’Amakoperative ku nama nziza batahwemye kutugira kugira ngo koperative yacu ibashe kugera ku ntego zayo”.


text:
Mu biganiro by’umunsi wa kabiri umuryango AGRA wita ku buhinzi muri Afurika wagiranye n’abafatanyabikorwa bawo kuri uyu wa 20 Nyakanga 2016, hagaragajwe ko urubyiruko rutabona inyungu zihuse mu buhinzi rugahitamo kujya gushakishiriza ahandi nubwo muri bo haba harimo n’ababyize.
Uwintwari Liliane, umuyobozi wungirije mu rugaga rw’urubyiruko rukora mu buhinzi (RIAF) avuga ko urubyiruko rutarasobanukirwa n’amahirwe aba mu buhinzi.
Yagize ati “Urubyiruko ntirurasobanukirwa ibijyanye n’amahirwe aba mu buhinzi ari yo mpamvu usanga rwarahunze icyaro kandi ari ho bukorerwa rukigira mu mujyi, ugasanga ababyeyi babo ni bo babusigayemo nta mbaraga ndetse n’ubumenyi buhagije bafite bityo ntibutere imbere ari cyo gica intege urubyiruko.”
Yavuze ko ubuhinzi bw’iki gihe burimo ikoranabuhanga ari yo mpamvu bukeneye cyane umusanzu w’urubyiruko.
Gafaranga Joseph, umwe mu bagize umuryango w’abahinzi n’aborozi mu Rwanda “Imbaraga” avuga ko urubyiruko rutajya mu buhinzi kuko bukunze guhomba.
Ati “Urubyiruko ntirujya mu buhinzi n’ubworozi kuko kugeza ubu buhomba, imishinga y’ubuhinzi n’ubworozi dukora iteka iraduhombera ugasanga abahinzi ari na bo benshi mu gihugu ahanini ari bo babayeho nabi.”
Yongeraho ko no mu bize ibijyanye n’ubuhinzi n’ubworozi hari benshi barangiza amashuri nta gitekerezo bafite cyo bukora.
Ndagijimana Emmanuel, ushinzwe kongera ubumenyi abaturage mu ishami ry’ubuhinzi n’ubworozi muri PSF, avuga ko barimo gushakisha icyatuma umuhinzi yunguka.
Ati “Turimo gufasha abahinzi n’aborozi kugera ku bigo by’imali, boroherezwe kubona inguzanyo zizabafasha kongera ubushobozi bw’imishinga yabo bityo bakore bunguka. Tuzanabafasha ku bijyanye n’ibiciro mu gihe cyo kugurisha umusaruro ntibahendwe, ibi bikazakurura urubyiruko kuko ruzaba rubona ko birimo inyungu.”
Akomeza avuga ko ibi ngo bigomba kujyana na gahunda ziriho za Leta zo guteza imbere ubuhinzi, zirimo kubona imbuto nziza kuko ngo zikiri ikibazo gikomereye abahinzi.


text:
Ndi umukobwa w’imyaka 20 mfite ababyeyi bombi nabavandimwe banjye.
Kuva mu minsi ishize natangiye kumva nkunze cyane Papa bidasanzwe nyamara si namwiza cyane bihambaye ariko nakomeje kwifuza uburyo namukurura birananira nageragezaga uburyo bwose nyamara we akabibona nk’urukundo rw’umwana na se.
Rimwe namucunze ari mu rugo wenyine ngerageza kwambara utwenda tugufi cyane ngerageza kumuseduisa(kumukurura) namwicaye imbere ntandukanya amaguru nkomeza kumureba akana ko mujisho ndebye neza mbona mu ipantalo ye habuze umutekano ndishima mbona ngiye kumufatisha we yahise yubika umutwe ngiye kumwegere numva umuntu arakomanze nsanga ni mama ndababara cyane mission yanjye iba irapfuye.
Hashize iminsi mama na basaza banjye bagiye gusura ahantu njye ndasigara nirirwa nita kuri papa ndamutekera ndamugaburira ubundi nditunganya nambara utwenda tugufi cyane ndamwegera muryama kubibero ngerageza kumucokoza ncecetse kugeza aho mbonye ko yataye controlle nerekeza mu cyumba cye na mama nk’ugiye kugisasa arankurikira anturuka inyuma amfata mu mayunguyungu...twarabikoze ahita ansezeranya ko tuzajya tujya muri lodge tukabikorerayo.
.
Ubu papa amaze guhinduka ntakireba neza mama
ikibazo mfite ni iki, iyo ndebanye na mama umutima uranshinja ukampamya icyaha ! Birangoye numva ngiye kwiyahura iyo mbitekereje ! Papa naramukatiye nubwo akomeza guhatiriza ariko ndumva bidahagije mungire inama
ese nkor’iki ? Ko nabuze imbaraga zo kubibwira mama ngo musabe imbabazi ? Yanasara abimenye ubu nta mahoro mfite sinsinzira umutima urankomanga iyo mbonye mama.
M.Fils
warahemukiye mama.wawe fukama usenge.kuko ubibwiye mamawawe woba ubatanije naso wewe gura umwi tero uce ugenda kwashehe agutoze shahada kuko waracumuye kandi bizogume muriwewe gusa.wondnndera kuri:68291195:imel432178.
Uri inkunguzikazi
umva muvandi nibibyuvuga Arukuri Ataribyo gushyushya nasomyi reka nkugiri nama kuko jyewe byambayeho arko jyewe sikuri papa 1 nubundi warakosheje uzaze guhe nimero yumuvuzi gakondo Azaguh umuti uzatuma ibyogukundaso bishira uzawisiga nuragizu zasenge iso Azabonako wahindutse nawe azakureka niro yajye ni 0783717266 uzampamagare ibindi nzsgufashape
Muri mwe mwese njye ndashimira uwitwa DADUS, kuko niwe wamugiriye inama yacyigabo yo kwihana kandi ntateranye ababyeyi be. Naho mwebwe mumugira inama yo kwiyahura ahubwo nimwebwe mashitani, abadayimoni gusa. Muragira umuntu inama mbi nkiyongiyo mukiyibagiza ko ibizakurikiraho yapfuye aribyo bibi cyane, guseba kwababyeyi, gutandukana bishoboka, kwiyahura kumwe muribo cyangwa bose... mujye mubanza mutekereze mbere yo kuvuga cyangwa kwandika.
uwakunyeteka NGO nkubagire ibisiga
Ngiye ku kugira inama ni uyikurikiza byose bizagenda neza kandi ari papa abyumve ,kandi na mama ntabimenye.Ugomba kubwira papa wawe ko mutazongera kubikora ndetse no kubitekereza bitewe n,impamvu :Icya mbere ni ICYAHA GIKOMEYE gusambana n'umubyeyi ukubyara.Gukora ikosa si bibi ariko kubisubira niryo kosa.2)Ntuzabibwire mama kuko yahita atandukana na papa kandi bose ubakunda .3)Umwe muribo ashobora kwiyahura :papa ;kubwicyaha yakoze nkicyo mama wawe akaba yabimenye ashobora kwiyahura yanga inkeke mama wawe yamuhozaho.Mama:Ashobora kwiyahura kubera kunanirwa kwakira ibyamubayeho.4)Guseba imbere y,umuryango n,abaturanyi kuko umaze kubibwira mama ntiyabiceceka . 5 Tangira ufate umwanya uhagije ujye gusenga ,mbese ube umu kristu w,idini . Papa nabona usenga cyane azatangira kubyivanamo,nawe ubyivanemo ubifashijwemo n,amasengesho.6)Kora ikinyuranyo cyatumye umukurura .wambare nk,aba pantekote cyangwa ab islam.uhindure indoro n,inseko.
Uri umuzimu ukwiriye gusengerwa ukabona deliverance Imana ikakugezaho imbabazi zayo kuko ntukwiriye kuba muri socièté yabantu iyo nimyuka mibi ikuzuye niba atari inkuru mpimbano musange Yesu naso abagirire neza
uziyahura ryari ko utinda ?ubonye iyo uvuga ibintu nkibi uri mumugozi !
uri umuzimu mubi. iwanyu bakwiye kuguterekera ugacubama. kandi nawe uzajye kuraguza bagukureho iyo miziro.
Uri ishitani y'idayimoni ! Njye ndumva wakwiyahura ukajya ikuzimu kuko ntacyo umaze muri Iyi si !ahubwo watinze kubikora !
Urban Boys yafashe ingamba ku byayivuzweho
Kugona bigiye kubonerwa umuti ubivura
Charly na Nina ngo ‘Urutonde rwa PGGSS6 rurasekeje’
Hazashyirwaho isiganwa ry’amagare ryo kwibuka Lambert Byemayire
Ubusambanyi bwa Wema Sepetu na Kalisah bwatumye nyirakuru yiyahura
18-01-2017br>
Guterana amagambo hagati ya Donald Trump n’Inzego z’Ubutasi bizagarukira he...
18-01-2017br>
Uko Umwami Kigeli yameneshejwe nyuma yo kumanura ibendera ry’Ababiligi i...
17-01-2017br>
Amateka y’Umunyamakuru Shyaka Kanuma, Uko yinjiye mu Itangazamakuru n’Uko...
17-01-2017br>
Amerika : DONALD TRUMP ashobora kugambanirwa n’Inzego z’Iperereza
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...


text:
Abakorinto 9:24-27- Ntimuzi yuko mu birori abasiganwa biruka bose, ariko ugororerwa akaba umwe? Namwe abe ari ko mwiruka kugira ngo mugororerwe.
Umuntu wese urushanwa yirinda muri byose. Abandi bagenzereza batyo kugira ngo bahabwe ikamba ryangirika, naho twebwe tugenzereza dutyo kugira ngo duhabwe iritangirika.
Nuko nanjye ndiruka ariko si nk’utazi aho ajya, nkubitana ibipfunsi ariko si nk’uhusha.
Ahubwo mbabaza umubiri wanjye nywukoza uburetwa, ngo ahari ubwo maze kubwiriza abandi nanjye ubwanjye ntaboneka ko ntemewe.
Mu gihe mu gihugu haraye harangiye amarushanwa y’Igikombe cya CHAN, nifuje kwibutsa abasiganirwa iritangirika intambwe zikurikira:
1) Kumenya ko uri mu isiganwa no gukora nk’uririmo...
2) Kumenya ko isiganwa ari urugendo rudakorwa umunsi umwe. Kuba warakijijwe ntibihagije. Imbere yawe hari urugendo!
3) Kwitoza discipline iranga abasiganwa ( discipline ku ntekerezo, ku magambo, ku mubiri );
4) Kwiha intego nyayo (Ubugingo buhoraho);
5) Kudacika intege. Ibica ntege ni byinshi ariko ikamba riragutegereje!
Mukomeze urugendo.
Fidèle Masengo, Foursquare Gospel Church Kimironko masengof@yahoo.fr


text:
Mu gihe Yesu Kristu yakoraga umurimo we ku isi, yari afite intumwa 12. Matayo 10:2-4
“Amazina y’intumwa cumi n’ebyiri ni aya: uwa mbere ni Simoni witwaga Petero na Andereya mwene se, na Yakobo mwene Zebedayo na Yohana mwene se, na Filipo na Barutolomayo, na Toma na Matayo umukoresha w’ikoro, na Yakobo mwene Alufayo, na Tadeyo na Simoni Zelote, na Yuda Isikaryota wamugambaniye.”
Mu gihe Yesu yasubiraga mu ijuru, ingoma y’Abaromani yari ikomeye cyane icyo gihe, ndetse n’abayobozi b’idini ya Kiyahudi barabahigaga cyane. Uretse Yuda Isikaryota, abandi bashinjwaga “Gukurikira Yesu.”
Ibi byabateye ubwoba, bajya kwihisha. Ariko usomye Ibyakozwe n’Intumwa 2:1-4, hagaragaza uko Umwuka wera yabamanukiye, bashira ubwoba batangira kubwiriza, ku buryo uwo munsi hafi ibihumbi bitatu by’abantu bakiriye Kristu.
Ariko nk’uko Yesu yabibategetse “Mujye mu bihugu byose, mwigishe abaremwe bose ubutumwa bwiza.” Mariko 16:15, baramwumviye, baragenda.
None se bagiye he? Bakoze iki? Ni iki cyababayeho, dore ko batari bishimiwe n’abakomeye b’icyo gihe?
UBUGINGO.COM irajya ikugezaho uko buri umwe mu bigishwa ba Yesu yakoze umurimo n’uko yashoje urugendo rwe hano ku isi.
Baritolomayo: Yagiye kubwiriza muri Mezopotamiya (Iraki y’ubu), Mu Buperesi (Irani), Turukiya, Arumeniya no mu Buhindi. Yishwe akuweho uruhu kandi ari muzima, nyuma aza gucibwa umutwe. Ibi byabereye ahitwa Deribenti muri Azerubayijani, hafi n’Uburusiya.
Ibi byategetswe n’uwari umwami muri ako gace, nyuma yuko abantu benshi bari bamaze kwiyegurira Kristu.
Yokobo (mwene Alufayo): Yabwirije i Damasiko (Siriya). Yakatiwe igihano cyo guterwa amabuye kugeza apfuye n’Abayahudi, nyuma y’uko atemeranyaga n’amategeko yagengaga Abayahudi; kandi akanabakangurira kwakira Kristu.
Umwe mu bamuteraga amabuye, yamukubise ingiga y’igiti, agwa aho aba ari naho bamushyingura (mu mujyi wa Yerusalemu).
Andereya Yabwirije mu Burusiya, Turukiya, Masedoniya ndetse no mu Bugereki. Ari mu Bugereki, umuyobozi witwa Ayegiyatisi ntiyishimiye inyigisho ze. Yategetse Andereya kwihakana Yesu Kristu ari mu rukiko, arabyanga. Umuyobozi yategetse ko bamubamba. Umusaraba we wari umeze nk’ikimenyetso cyo gukuba(X).
Ubwo bamuhambiraga yakomeje kubwiriza imbaga yari yaje kumushungera ndetse benshi bemera Yesu kugeza ubwo apfuye nyuma y’iminsi itatu.
Nk’uko twabivuze haruguru, intumwa zari 12, ubutaha tuzakomeza kubagezaho uko n’abandi bakoze umurimo tutaretse uko batabarutse.


text:
mar.
29
mars
2011
ISOMO RYA MBERE
Hozeya (Hoz 14, 2-10)
2Israheli, garukira Uhoraho Imana yawe, kuko wayobejwe n’ibicumuro byawe. 3Garukira Uhoraho umubwire uti “Duhanagureho ibicumuro byose maze wakire ikiri cyiza. Aho kugutura ibimasa ho ibitambo, tuzakwegurira amagambo avuye mu kanwa kacu. 4Ashuru ntizongera kudukiza ukundi, ntituzongera kugendera ku mafarasi, cyangwa ngo tubwire igikorwa cy’ibiganza byacu tuti ‘Uri Imana yacu!’, kuko ari wowe impfubyi zikesha kugirirwa impuhwe! 5Nzabakiza ubugambanyi bwabo, mbakunde mbikuye ku mutima, kandi sinzongera kubarakarira ukundi. 6Israheli nzayimerera nk’ikime, irabye indabyo nk’iza lisi, kandi ishore imizi nk’ibiti byo muri Libani. 7Imicwira yayo izasagamba, ubwiza bwayo bumere nk’ubw’umuzeti, n’impumuro yayo imere nk’iya Libani. 8Bazagaruka bature mu gicucu cyanjye, bongere bashibuke nk’ingano, barabye indabyo nk’umuzabibu, kandi ube ikirangirire nka divayi yo muri Libani. 9Efurayimu izavuga iti “Ndacyahuriye he n’ibigirwamana!” Ni koko ndayumva kandi nkayitaho, meze nk’umuzonobari utohagiye, ni jyewe ukesha umusaruro. 10Ni nde muhanga ngo yumve ibyo bintu, cyangwa se umunyabwenge ngo abimenye? Inzira z’Uhoraho ziraboneye zikagenderwamo n’intungane, naho abahemu bakaziteshuka.
ZABURI (Zab 81 (80), 12a.7-8a, 8bc-9, 10-11ab, 14.17)
Inyik/Uyu munsi ntitugundirize umutima wacu,
ahubwo twumve ijwi ry’Uhoraho.
“Umuryango wanjye ntiwumvise ijwi ryanjye.
Urutugu rwe naruruhuye umuzigo,
n’ibiganza bye birekura agatebo!
Igihe untakambiye uri mu kaga ndagutabara.
“Ngusubiza nihishe mu bicu no mu nkuba,
nkugeragereza ku mazi y’ i Meriba.
Umva muryango wanjye nkuburire,
Israheli, iyaba washoboraga kunyumva!
“Iwawe ntihakabe imana yindi,
ntugapfukamire imana y’imvamahanga!
Ndi Uhoraho, Imana yawe,
yakuvanye mu gihugu cya Misiri.
“Iyaba ariko umuryango wanjye wanyumvaga,
iyaba Israheli yagenderaga mu nzira zanjye!
Umuryango wanjye nazawutungisha ingogore y’ingano,
maze nkawuhaza ubuki bwo mu rutare!”
IBANGONDIRIMBO RIBANZIRIZA. IVANJILI (Mt 4, 17)
Nyagasani, ijambo ryawe ni ukuri,
n’itegeko ryawe rikaba agakiza.
Nyagasani aravuze ati
“Nimwisubireho kuko Ingoma y’ijuru yegereje.”
Nyagasani, ijambo ryawe ni ukuri,
n’itegeko ryawe rikaba agakiza.
IVANJILI
+ Mariko (Mk 12, 28b-34)
Muri icyo gihe, 28bumwe mu bigishamategeko yegera Yezu aramubaza ati “Itegeko riruta ayandi ni irihe?” 29Yezu aramusubiza ati “Irya mbere ni iri ngiri: Tega amatwi Israheli, Nyagasani Imana yacu ni We Nyagasani umwe rukumbi: 30Urajye ukunda Nyagasani Imana yawe n’umutima wawe wose, n’amagara yawe yose, n’ubwenge bwawe bwose, n’imbaraga zawe zose. 31Irya kabiri na ryo ngiri: Urajye ukunda mugenzi wawe nk’uko wikunda. Nta rindi tegeko riruta ayo yombi.” 32Uwo mwigishamategeko aramubwira ati “Ni koko, Mwigisha, uvuze ukuri ko Nyagasani ari umwe rukumbi, kandi nta yindi mana ibaho uretse Yo yonyine. 33Kandi kuyikunda n’umutima wawe wose, n’ubwenge bwawe bwose, n’imbaraga zawe zose, ugakunda mugenzi wawe nk’uko wikunda, ibyo biruta ibitambo n’amaturo byose.” 34Yezu yumvise ko amushubije neza, aramubwira ati “Nta bwo uri kure y’Ingoma y’Imana.” Nuko ntihagira utinyuka kongera kugira icyo amubaza.


text:
Dusabimana Simon, utuye mu kagari ka Nyamugari mu murenge wa Gasaka, avuga ko inda zibasira amashyamba ari ikibazo gikomeye kuburyo ngo zijya no ku bantu.
Agira ati “Ikibazo cy’inda kirahari ku buryo ushobora kuba ugenda no mu muhanda ukabona zagukwiriyeho, zirangiza n’ibidukikije. Ibiti byatangiye kuma. Rwose Leta yakigaho.”
Mugenzi we Handikimana avuga ko kubera izo nda, byatumye umusaruro w’ibiti asarura mu ishyamba rye, ugabanuka.
Agira ati “Waragabanutse cyane! Niba umuntu afata icyemezo cyo kuba yanaritema ritaramera neza kubera ikibazo cy’inda, ubwabyo ni igihombo umuntu aba yatangiye kwinjiramo.
Kandi i Nyamagabe twari dufite amashyamba asa n’aho adutunze warigurisha uvuga uti wenda nikenure, ngire n’akandi kabazo nkemura muri ubwo buryo. Twabuze abadukorera ubuvugizi rwose. Leta yagikemura.”
Mugisha Philbert, umuyobozi w’akarere ka Nyamagabe, avuga ko icyo kibazo cy’inda zangiza amashyamba gihari, kikaba gikunda kwibanda ku biti by’inturusu.
Yongeraho ko ahanini zikunze kwibasira amashyamba adakoreye neza. Ni ho ahera asaba abaturage kurushaho kwita ku mashyamba bayakorera neza, bayakonorera, bacukura ibyobo bifata amazi ndetse banatera n’ubwoko bwiza budakunda gufatwa n’izo nda, nk’ubwa Mayideni.
Agira ati “Byari bifite ubukana ariko byagiye bigabanuka. Ni ingamba zafashwe n’abashakashatsi bagaragazaga ko hataraboneka umuti urambye. Umuti babonaga waterwa mu biti kugira ngo zipfe washoboraga kuba wakwangiza n’ibindi binyabuzima nk’inzuki n’ibindi, aho ngaho rero bisaba abantu bakwitonda.”
Akomeza avuga ko abashakashatsi bagishakisha umuti mwiza utakwangiza ibindi binyabuzima waterwa mu mashyamba.


text:
Yambutse i Gati bimuviramo kwicwa. Ev. Kiyange Adda- Darlene
Bukeye umwami atumira Shimeyi aramubwira ati "Wiyubakire inzu i Yerusalemu uyigumemo, ntuzayivemo ngo ugire ahandi ujya. Umunsi wavuyeyo ukambuka akagezi Kidironi, uzamenye neza ko utazabura gupfa. Amaraso yawe azabe ari wowe abaho...Hanyuma Salomo abwirwa ko Shimeyi yavuye i Yerusalemu akajya i Gati akagaruka...Maze umwami ategeka Benaya mwene Yehoyada kumwica nawe arasohoka aramusumira, amutsinda aho. Nuko ubwami bukomezwa mu maboko ya Salomo. ( 1 Abami 2:36-46).
Shimeyi yari umwe mu bagaragu b’i Bwami. Igihe Abusalomu yirukanaga se ku ngoma, uyu mugabo Shimeyi yarubahutse atuka Dawidi ngo ni imbwa ya Yesayi agenda amutera umucanga umugenda inzira yose. Hariho abantu bababaza Yesu bigashyira kera. Igihe yumvaga ko Dawidi agarutse ku ngoma, yihutiye kumusaba imbababazi . Kubera ko uwo munsi wari uw’ibyishimo nta muntu wagombaga gupfa, Dawidi yaramwihoreye aba aho imyaka irahita agira abagaragu arakomera nta kibazo afite.
Dawidi agiye gutanga, yibutsa Salomo ko Shimeyi yamututse amusaba kuzamwica ariko akoresheje ubwenge kugira ngo atazamwica atariho urubanza. Salomo yimye nibwo yabujije Shimeyi kutazagira ubwo arenga i Yerusalemu, babyemeranywaho arabyemera aba aho bishyira kera, nuko Shimeyi yumva ko abagaragu be bamucitse bakajya i Gati. Ntiyibutse ko abujijwe kurenga umurwa, arahaguruka ajya i Gati aragaruka. Umwami abyumvise yamukatiye urubanza rujyanye n’icyaha yakoze ndetse abanje kwibutswa n’ibindi byaha yakoreye umukambwe Dawidi, Shimeyi arapfa.
Hari igihe umuntu abana n’umwami Yesu, hakagera igihe agahemuka agatukisha Imana kubw’imirimo isebeje akora. Iyo ahindukiye, Yesu aramubabarira ariko hakaza itegeko ry’imipaka atagomba kurenga. Iyo yibeshye rero akarenga iyo mipaka birumvikana ko haza ibihano. Ni byiza ko duhora twibuka ko umwami wacu yadutegetse kumurindirira mu gakiza kandi gafite i mipaka. Nihazamo kujya i Gati rero iwabo wa Goliati aho basuzugura Imana, ibihano birateganyijwe.
Igihe cyose Shimeyi azarenga umupaka azahura n’akaga kuko atabyemerewe . Kandi namara kwakira ibihano bye, ubwami bwa Salomo buzakomezwa.
Murebe kandi, ubaze igihe kiri hagati yo kugaruka kwa Dawidi ku ngoma avuye mu buhungiro ari naho yahuye na Shimeyi asaba imbabazi, kugeza igihe Salomo yafatiye icyemezo cyo kwica Shimeyi wasanga atari gito. Burya kuba watuka umwami ukabona ntacyo ubaye imyaka igahita indi ikaza, ntibivuga ko ari amahoro. Nubwo uryama ukabyuka ukabona izuba nk’abandi, ukabona imvura, ariko weho hari dossier ikuriho ivuga ngo watutse umwami ( cyangwa se warasambanye, wakuyemo inda, warishe,urya icyacumi). Igihe gishize uri amahoro ntikivuga ko iherezo ari ryiza. Umwanzuro wo kubabarirwa ariko ukageragereshwa kuguma mu gakiza nawo ujya ufatwa, wajya i Gati mu batubaha Imana ugapfa.
Imana ikugirire neza, ntiwirare ngo n’uko ubona uri amahoro byose bigenda neza, ashwi hariho itegeko ryo kutarenga umupaka w’i Yerusaremu. Umunsi umwami azumva ko wagiye i Gati azafata imyanzuro itazagushimisha. Guma muri Yesu niwe banze ryo kwizerwa. Imana yirengagije gukiranirwa kwawe guma mu gakiza urebe ko wazarokoka. Kandi aracyari ku ntebe y’Imbabazi niba waramubabaje musabe arakubabarira kuko uyu munsi atari umunsi wo gupfa ahubwo ari umunsi wo gukira. Amen ,Imana iguhe umugisha.
Ev. Kiyange Adda- Darlene